**,**

**Csongrád**

🖂: Csongrád 6641, Pf. 50. 🕿/fax: 63/482-902

E-mail: szocellint@csongrad.hu

Igazgatás: 6640 Csongrád, Gyöngyvirág u. 5.

🕿: 63/ 570-800, fax: 63/570-809

**DR. SZARKA ÖDÖN EGYESÍTETT**

**EGÉSZSÉGÜGYI ÉS SZOCIÁLIS INTÉZMÉNY**

Ikt.szám: 1-107-3/2024

**Csongrád Városi Önkormányzat**

**Dr. Szarka Ödön Egyesített Egészségügyi és Szociális Intézmény**

**Széchenyi úti „Kuckó-mackó” Bölcsőde**

**Szakmai Programja**

**2023-2025.**



**TARTALOM**

1.Bevezetés 3

2.A szolgáltató intézmény neve, székhelye, telephelye 4

3.Az ellátandó célcsoport és az ellátandó terület jellemzői 6

4.A szolgáltatás célja, feladata, alapelvei 9

5.A bölcsőde minőségpolitikája 13

6.A bölcsődei ellátás biztosításának személyi és tárgyi feltételei, a nyújtott szolgáltatás elemek, tevékenységek rövid bemutatása 14

7.Az intézményen belüli és más intézményekkel történő együttműködés módja 19

8.A feladatellátás szakmai tartalma, módja, a biztosított szolgáltatások formái, köre, rendszeressége, a gondozási, nevelési, fejlesztési feladatok jellege, tartalma, módja, a megvalósítani kívánt program konkrét bemutatása 23

9.Az ellátás igénybevételének módja 47

10.A gyermekjóléti szolgáltató, intézmény szolgáltatásáról szóló tájékoztatás módja 49

11.Az igénybe vevők és a személyes gondoskodást végző személyek – kisgyermeknevelők, bölcsődei dajkák - jogainak védelmével kapcsolatos szabályok 50

12.A szolgáltatást nyújtók szakmai felkészültsége biztosításának módja, formái 54

13.A szakmai program ellenőrzése 55

14.Jogszabályi háttér, felhasznált irodalom 56

15.Mellékletek

* Szervezeti és Működési Szabályzat
* Jelentkezési lap
* Szülői megállapodás
* Házirend

1. ***BEVEZETÉS***

*„Csakis szeretettel lehet eredményesen nevelni.”*

*Berkesi András*

A Dr. Szarka Ödön Egyesített Egészségügyi és Szociális Intézmény **Széchenyi úti** **„Kuckó-mackó” Bölcsőde 2023-2025. évi szakmai programja iránytű** az intézményben dolgozó kisgyermeknevelők és bölcsődei dajkák gondozó-nevelő munkájához, **nyitott könyv** a bölcsődei életről, az ellátást igénybe vevő kisgyermekek szülei számára.

Szakmai programunk, A bölcsődei nevelés-gondozás országos alapprogramjában (Magyar Bölcsődék Egyesülete, 2023) megfogalmazott szakmai, módszertani iránymutatásokkal összhangban, „A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről” szóló 15/1998. évi (IV.30.) NM rendelet 4/A §-ában meghatározott kötelező tartalmi elemeknek megfelelően épül fel.

A szakmai programban foglaltak végrehajtása minden munkatárs feladata.

***Szakmai program készítője:*** Márténé Papp Klára – bölcsőde vezető

***Elérhetősége:***

* Telefon: +3620 2801710

+3663 850001

* E-mail: [csongradibolcsodek@gmail.com](mailto:csongradibolcsodek@gmail.com)

***Szakmai program érvényességi ideje:***

Az elfogadó határozat keltét követő nevelési év első napjától 2023.09.01-től 2025.08.31. napjáig, azzal, hogy a szakmai programot tartalmi elemeiben bekövetkező változás esetén módosítani kell.

***A szakmai program készítésének dátuma:*** 2023. június 12.

1. ***A SZOLGÁLTATÓ, INTÉZMÉNY NEVE, SZÉKHELYE, TELEPHELYE***

Bölcsőde neve: **Dr. Szarka Ödön Egyesített Egészségügyi és Szociális Intézmény**

**Széchenyi úti „Kuckó-mackó” Bölcsőde**

Az intézmény székhelye: 6640 Csongrád, Gyöngyvirág u. 5.

Az intézmény telephelye: **6640 Csongrád, Széchenyi út 27.**

Nyitva tartás: munkanapokon 6.00 – 17.00

Munkaszüneti napokon és ünnepnapokon a bölcsőde zárva tart.

A bölcsődében minden évben az április 21-én vagy ha az heti pihenőnapra vagy munkaszüneti napra esik, az azt követő legközelebbi munkanapon tartott Bölcsődék Napja nevelés-gondozás nélküli munkanap.

A nyári zárva tartás időtartama 3 hét, melynek időszakáról a fenntartó minden év február 15-éig tájékoztatja a szülőket, a bölcsőde hirdetőtábláján kifüggesztésre kerül. A nyári zárva tartás idején szabad férőhelyek függvényében a Templom utcai „Mesevár” Bölcsődében biztosítunk ügyeleti ellátást.

December 24-31. közötti időszakban, amennyiben az előzetes igényfelmérés alapján az ellátás iránti igény nem mutatkozik, bölcsődénk zárva tart.

Ellátási terület: Csongrád város közigazgatási területe

Engedélyezett férőhelyek száma: 24 férőhely

A bölcsőde elérhetősége:

* Telefon: **+3620 2801710**

**+3663 850001**

* E-mail: [**csongradibolcsodek@gmail.com**](mailto:csongradibolcsodek@gmail.com)
* Honlap: [www.csongradrendelo.hu](http://www.csongradrendelo.hu)

Az intézményvezető neve: Tóth Irén

Az intézményvezető elérhetőségei:

* Telefon: +3620 7778351
* E-mail: tothiren@csongrad.hu

Az intézmény fenntartója: Csongrád Városi Önkormányzat

Székhelye: Csongrád, Kossuth tér 7.

Képviselője: Bedő Tamás

E-mail: [csongrad@csongrad.hu](mailto:csongrad@csongrad.hu)

Telefonszám: 63/571-900

Dr. Szarka Ödön Egyesített Egészségügyi és Szociális Intézmény Telephelyei:

*Gyermekjóléti alapellátás keretében – gyermekek napközbeni ellátása:*

* *Templom utcai „Mesevár” Bölcsőde*

6640 Csongrád, Templom utca 4-8.

* *Széchenyi úti „Kuckó-mackó” Bölcsőde*

6640 Csongrád, Széchenyi út 27.

*Személyes gondoskodás keretébe tartozó szakosított ellátás:*

* *Gondviselés Háza* ápolást gondozást nyújtó intézmény
* *Szociális Ápoló Otthon* átmeneti elhelyezést nyújtó intézmény

6640 Csongrád, Vasút u. 92.

*Egészségügyi alapellátás keretében:*

Ifjúság-egészségügyi ellátás:

* *Iskola védőnői ellátás*

6640 Csongrád, Gyöngyvirág utca 5.

*Egészségügyi szakellátás- járóbeteg szakellátás keretében:*

* *Rendelőintézet Járóbeteg Szakellátás*

6640 Csongrád, Gyöngyvirág utca 5.

* *Reumatológiai Járóbeteg Szakellátás*

6640 Csongrád, Síp utca 3.

* *Fürdőgyógyászat*

6640 Csongrád, Dob utca 5.

*Egészségfejlesztési és betegségmegelőzési feladatokat ellátó szervezet:*

* *Egészségfejlesztési Iroda*

6640 Csongrád, Gyöngyvirág utca 5.

1. ***AZ ELLÁTANDÓ CÉLCSOPORT ÉS AZ ELLÁTANDÓ TERÜLET JELLEMZŐI***

***Az ellátandó célcsoport:***

Bölcsődénkben azon **20 hetestől – 3 éves korú kisgyermekek** számára biztosítunk életkoruknak, egyéni fejlődési ütemüknek megfelelő szakszerű gondozást és nevelést, a játéktevékenység feltételeit, a szabadban való tartózkodás feltételeit, életkori szükségleteiknek és az egészséges táplálkozás követelményének megfelelő – igény esetén diétás - étkeztetést

akiknek szülei, nevelői, gondozói

* munkavégzésük – ideértve a gyermekgondozási díj, a gyermekgondozást segítő ellátás és a gyermeknevelési támogatás folyósítása melletti munkavégzést is –,
* munkaerő-piaci részvételt elősegítő programban, vagy
* képzésben való részvételük,
* nappali rendszerű iskolai oktatásban, a nappali oktatás munkarendje szerint szervezett felnőttoktatásban, felsőoktatási intézményben nappali képzésben való részvételük,
* betegségük,
* vagy egyéb ok:
  + - * akinek fejlődése érdekében állandó napközbeni ellátásra van szüksége,
      * akit egyedülálló vagy időskorú személy nevel,
      * akinek a szülője, törvényes képviselője szociális helyzete miatt az ellátásáról nem tud gondoskodni,

miatt napközbeni ellátásukról nem tudnak gondoskodni.

**A bölcsődei ellátás igénybevételének jogszabályban rögzített feltétele, hogy a** keresőtevékenységet folytató vagy folytatni kívánó **szülő** legkésőbb a gyermek bölcsődei ellátásának megkezdését megelőző két héttel a bölcsőde vezetőjének **munkáltatói igazolást nyújtson be, vagy mutassa be a leendő munkáltatójának igazolását** arról, hogy a szülő nála alkalmazásban fog állni, megjelölve annak kezdő időpontját is. (15/1998. (IV. 30) NM rendelet 36. §.)

**A bölcsődei felvétel során előnyben részesítjük**

* a rendszeres gyermekvédelmi kedvezményre jogosult gyermeket,
* a három vagy több gyermeket nevelő családban élő gyermeket,
* az egyedülálló szülő által nevelt gyermeket, és
* a védelembe vett gyermeket,

**ha a gyermek szülője, más törvényes képviselője** a felvételi kérelem benyújtását követő 30 napon belül igazolja, hogy **munkaviszonyban vagy munkavégzésre irányuló egyéb jogviszonyban áll.**

Bölcsődei ellátás igénybevételére jogosult az átmeneti gondozásban és az otthont nyújtó ellátásban részesülő gyermek is.

**Bölcsődénk biztosítja** azon **sajátos nevelési igényű gyermek, valamint a korai fejlesztésre és gondozásra jogosult gyermek nevelését és gondozását**, akiknek bölcsődei ellátásban való részvétele a szakértői vélemény alapján indokolt, és korai megsegítése a kompetenciahatárok betartásával bölcsődénkben megvalósítható.

**A 4. életévének betöltését követő augusztus 31-ig** biztosítjuk azon gyermek bölcsődei gondozását, nevelését, **aki testi vagy szellemi fejlettségi szintje alapján még nem érett az óvodai nevelésre**.

Bölcsődénk ellátási területe: **Csongrád város közigazgatási területe.**

***Az ellátási terület - Csongrád város - földrajzi és gazdasági jellemzői:***

Csongrád a Nagyalföld déli részén, közvetlenül a Tisza és a Hármas-Körös összefolyása fölött terül el. Külső területe 17.389 hektár, központi belterülete 965 hektár. Csongrád város GPS koordinátái: 46.7084, 20.1436.

A várostól északnyugatra, annak határától mintegy 6 km-re fekvő Bokroson működik a MARS Magyarország Kisállateledel Gyártó Kft., ezenkívül általános iskola, óvoda, könyvtár és művelődési intézmény is szolgálja az ottani lakosokat.

A várost elszórtan tanyás ingatlanok veszik körül. A Tisza és annak holtágai ma is meghatározó jelentőségűek az itt élő emberek életében. A térségben elsősorban gabonát és takarmánynövényeket, cukorrépát és vetőmagokat termesztenek. A város határába benyúló homokhátságon a hagyományos szőlő és gyümölcstermesztés a jellemző. Az állattenyésztésben a sertés és baromfi a jellemző, kisebb mértékben még szarvasmarha tenyésztéssel is foglalkoznak.

A városban és környékén jelentős mennyiségű termálvízkészlet található.

Csongrád becsült lakossága 2021 évben 15.801 fő. Az állandó lakosok száma, sajnos évek óta fogyó tendenciát mutat.

A társasházak lakásai túlnyomórészt összkomfortosak. A magánházak komfortfokozata meglehetősen változatos képet mutat, jól tükrözik a családok anyagi helyzetét, az egyre nagyobb vagyoni különbségeket.

A város közműellátottsága megfelelő. A vezetékes ivóvízhálózat teljes körű, az egészséges ivóvízkészlet hosszú távon biztosított. 2002-ben elkészült az új nagykapacitású, zártrendszerű, a legkorszerűbb technikával működő szennyvíz tisztítómű, ezzel szinte egy időben az egész városban megépült az új szennyvízhálózat, melyre a lakosság folyamatosan csatlakozhat. A vezetékes gázhálózat szintén 100 %-os kiépítettségű.

Az úthálózat közel 100 %-a szilárd aszfalt burkolattal rendelkezik. Mintegy négy km hosszan kerékpárút is épült pályázati támogatással a város főútján, annak központjától a bokrosi útelágazásig, nyugati irányban.

A város iparában jelentős szerepet játszik a már említett MARS Magyarország Kisállateledel Gyártó Kft, a HUNDEC Kft. és a kisebb vállalkozások. A mezőgazdasági termelés korábbi magas színvonala a magángazdaságok létrejöttével kissé visszaesett, több gazdálkodó került kisebb-nagyobb válságba az utóbbi években.

A város közművelődését a város önkormányzata által fenntartott Művelődési Központ és Városi Galéria, a 2002-ben átadott Csemegi Károly Könyvtár és Információs Központ, amelyhez hozzátartozik a Tari László Múzeum, a bokrosi Művelődési Ház és fiókkönyvtár, a vármegye fenntartásában működő Levéltár biztosítja.

Csongrád évente több nagyszabású, az idegenforgalom vendégeinek is szóló programsorozatot szervez és bonyolít le.

***A településen működő napközbeni ellátások, köznevelési intézmények:***

Gyermekjóléti alapellátás keretében a gyermekek **napközbeni ellátás**át 2 intézményegység biztosítja.

A város 6 óvodaegysége egy központi igazgatóság – Csongrádi Óvodák Igazgatósága - alatt működik az utóbbi évek integrációs törekvéseinek köszönhetően.

A város 5 általános iskolája közül 4 a Klebelsberg Intézményfenntartó Központ, 1 pedig a Római Katolikus Egyház fenntartásában működik. A városban három középiskola működik. 2023. májusában került átadásra a Diana Fegyvertechnikai Technikum és Kollégium új épülete.

1. ***A SZOLGÁLTATÁS CÉLJA, FELADATA, ALAPELVEI***

***Szakmai küldetésünk, célkitűzésünk:***

A bölcsődei nevelés középpontjában a kisgyermekek és közvetett módon a kisgyermeket nevelő családok állnak. Bölcsődénk a családra, mint komplex rendszerre tekint, melynek értelmében nem csak a kisgyermek nevelését-gondozását, hanem **az egész család támogatását célozza meg.**

**Elsődleges célunk,** hogy a kisgyermekek elsajátítsák azokat a készségeket, képességeket, amelyek segítik őket abban, hogy hatékonyan és kiegyensúlyozottan viselkedjenek saját kulturális környezetükben, sikeresen alkalmazkodjanak annak változásaihoz.

A bölcsődei nevelés során **további célunk**, hogy a kisgyermekek egyéni igényeihez, fejlettségi szintjéhez igazodó gondozást-nevelést biztosítsunk, eltérő fejlődésmenet felismerése esetén támogatást nyújtsunk a szülőknek a korai megsegítés, a szükséges beavatkozások, intézkedések megtételében.

Továbbá, hogy családbarát intézményként, szolgáltatásként hozzájáruljunk a családok életminőségének javításához, a szülők munkavállalási esélyeinek növeléséhez.

A kisgyermeki személyiséget tiszteletben tartva arra törekszünk, hogy a bölcsődénket választó szülők gyermeke a bölcsődés kor végére:

* önállóan, legfeljebb apró segítséggel étkezzen, öltözködjön, tisztálkodjon,
* már nem csak a szoros felnőtt-gyermek kapcsolatban érezze magát biztonságban, hanem szívesen játsszon társaival is,
* környezetében jól tájékozódjon,
* ismerje a napi eseményeket, a csoportban kialakított szokásokat, szabályokat az ezekhez való alkalmazkodás ne jelentsen nehézséget számára,
* legyen környezete iránt nyitott, érdeklődő, szívesen vegyen részt új tevékenységekben,
* rendelkezzen gazdag szókinccsel, elsősorban beszéd útján tartson kapcsolatot felnőttel, gyermekkel,
* legyen szobatiszta.

***A bölcsőde feladata:***

**Feladatunk** e cél elérése érdekében, olyan szemlélet kialakítása és módszerek alkalmazása, amelyek segítik a családi nevelés elsődlegességének tiszteletét.

* **A családok támogatása, annak erősségeire építve a szülői kompetencia fejlesztése**
* **Egészségvédelem, az egészséges életmód megalapozása**
* **Az érzelmi és társas kompetenciák fejlesztése**
* **A megismerési folyamatok fejlődésének segítése**

***A bölcsődei gondozás-nevelés alapelvei:***

* **A család rendszerszemléletű megközelítése** értelmében a bölcsődei nevelésben elsődleges szempontnak tekintjük a család működésének megismerését, megértését, rendszerként tekintünk a családra, nem csak a kisgyermeket, hanem a családot is kiindulópontnak tekintjük, így képet kapunk a család erősségeiről, gyengeségeiről Az erősségek hangsúlyozása által a kisgyermeknevelő hozzájárulhat a család életminőségének javításához.
* **A koragyermekkori intervenció** magában foglal minden olyan tevékenységet, amely a kisgyermek sajátos szükségleteinek meghatározását és figyelembevételét szolgálja. A bölcsőde alkalmas színtér ahhoz, hogy a kisgyermeknevelő felismerje az esetlegesen felmerülő fejlődésbeli lemaradásokat. Kiemelt jelentőséggel bír, hogy minél korábban, a kompetenciahatárok betartásával, családközpontú szemlélet mentén, kellő mértékű információt és támogatást nyújtsunk, az érintett családoknak az eltérő fejlődés felismeréséhez, s a problémahelyzetnek megfelelő kezeléséhez.
* **A családi nevelés elsődleges tisztelete:** A kisgyermek nevelése a család joga és kötelessége. Bölcsődénk a családi nevelés értékeit, hagyományait és szokásait tiszteletben tartva és azokat erősítve vesz részt a gyermekek nevelésében. Fontosnak tartjuk a szülők számára lehetővé tenni a tevékeny bekapcsolódást bölcsődénk életébe.
* A kisgyermek egyedi, megismételhetetlen, mással nem helyettesíthető individuum, egyéni szükségletekkel rendelkező, fejlődő személyiség. Különleges védelem, szeretetteljes bánásmód, és bizalom, **a kisgyermeki személyiség tisztelete** illeti meg. A bölcsődei nevelés a gyermeki személyiség teljes kibontakoztatására, a személyes, a szociális és a kognitív kompetenciák fejlődésének segítésére irányul az alapvető gyermeki jogok tiszteletben tartásával. Figyelmet fordítunk az etnikai, kulturális, vallási, nyelvi, nemi, valamint fizikai és mentális képességbeli különbözőségek iránti tolerancia kialakítására, a másság elfogadására, az előítélet-mentes, befogadó légkör megteremtésére.
* A bölcsődei nevelésben a korosztály életkori sajátosságaiból adódóan **a kisgyermeknevelő személyiségének meghatározó szerepe** van,aki személyiségén keresztül hat a kisgyermekre és a családra. A feladatok színvonalas megvalósítására megfelelő szakmai kompetenciával és identitással, kellő önismerettel, magas szintű társas készségekkel bíró szakember képes. Intézményünk nagy gondot fordít a kisgyermeknevelők szakmai tudásának szinten tartására, gyarapítására, szakmai kompetenciái fejlesztésére.
* **A biztonság és a stabilitás megteremtése:** A kisgyermek egyéni igényeitől függő bölcsődébe történő beszoktatásra, az adaptációs időszakra úgy tekintünk, mint a kisgyermek elveszett biztonságának újrateremtésére. A kisgyermek személyi és tárgyi környezetének állandósága növeli az érzelmi biztonságot, alapul szolgál a tájékozódáshoz, a jó szokások kialakulásához, ezért kiemelt figyelmet fordítunk a „saját kisgyermeknevelő”- rendszer, felmenőrendszer, csoport- és helyállandóság biztosítására. A napirend folyamatosságából, az egyes mozzanatok egymásra épüléséből fakadó ismétlődések tájékozódási lehetőséget, stabilitást, kiszámíthatóságot eredményeznek a napi események sorában, növelik a gyermek biztonságérzetét. A biztonság nyújtása természetszerűleg magában foglalja a fizikai és a pszichikai erőszak minden formájától való védelmet is.
* A **fokozatosság**nak **a** bölcsődei nevelés minden területét érintő bármely változás esetén érvényesülnie kell. A kisgyermek új helyzetekhez való fokozatos hozzászoktatása segíti alkalmazkodását, a változások elfogadását, az új dolgok, helyzetek megismerését, a szokások kialakulását.
* **Egyéni bánásmód érvényesítése:** A kisgyermek fejlődéséhez alapvető feltétel a kisgyermeknevelő elfogadó, empatikus, hiteles nevelői magatartása. A bölcsődei nevelés során figyelembe vesszük a kisgyermekek spontán érésének, egyéni fejlődésének ütemét, a pillanatnyi fizikai és pszichés állapotát, kompetenciáját, nemzetiségi/etnikai, kulturális és vallási hovatartozását. A fejlődés ütemét mindig magához a gyermekhez viszonyítva ítéljük meg. Minden új fejlődési állomásnak kiindulópontja maga a gyermek, ezért tartjuk fontosnak, hogy a bölcsődei ellátásban részesülő kisgyermekek mindegyike egyéni szükségleteihez igazodó mértékben részesüljön érzelmi biztonságot nyújtó gondoskodásban és támogatásban. Ennek a szemléletnek az érvényesítéséhez törekszünk a gyermek és a család sokoldalú megismerésére.
* **Gondozási helyzetek kiemelt jelentősége:** A gondozási helyzetek a kisgyermeknevelő és a kisgyermek interakciójának bensőséges, intim helyzetei, melynek megvalósulása során a nevelést és a gondozást elválaszthatatlan egységként valósítjuk meg. A gondozás minden helyzetében nevelés folyik, a nevelés helyzetei, lehetőségei nem korlátozódnak a gondozási helyzetekre. A fiziológiás szükségletek kielégítése megteremti a magasabb rendű szükségletek kielégítésének feltételeit. A professzionális gondozás a nevelési feladatok megvalósulásának egyik kiemelt színtere, mellyel hozzájárulunka személyes kapcsolatok pozitív alakulásához.
* **A gyermeki kompetenciakésztetés támogatása:** A korai életévekben alapozódnak meg a kognitív, érzelmi és társas kompetenciák, ezért támogatásuk kiemelt jelentőséggel bír a bölcsődei nevelésben. A kisgyermeknevelők biztosítják annak a lehetőségét, hogy a kisgyermekek a játékon, a gondozási helyzeteken és egyéb tevékenységeken keresztül ismeretekhez, élményekhez, tapasztalatokhoz jussanak, átélhessék a spontán tanulás örömét, megerősödjön bennük a világ megismerésének vágya. Kíváncsiságuk fenntartásával, pozitív visszajelzések biztosításával segítjük önálló kezdeményezéseik, megteremtve ezáltal, az egész életen át tartó tanulás igényének, folyamatának biztos alapjait.

1. ***A BÖLCSŐDE MINŐSÉGPOLITIKÁJA***

Szakmai küldetésünk, célkitűzéseink mentén, következetes munkavégzéssel biztosítunk színvonalas bölcsődei ellátást. **Minden bölcsődei dolgozó felelős saját munkájában a minőségi ellátás megvalósításáért.**

***Célunk,***

* hogy a bölcsődei ellátást magas színvonalú szakmai munka biztosításával valósítsuk meg,
* hogy dolgozóink munkavégzésükkel, szakmai tudásukkal védjék a kisgyermeknevelői szakma és munkahelyük jó hírnevét,
* hogy az általunk nyújtott szolgáltatás a szülők által megfogalmazott elvárásoknak megfeleljen.

***Feladatunk:***

* a törvényi előírásoknak, szakmai szabályoknak való megfelelés,
* jó munkaszervezés,
* hatékony együttműködés az intézményen belül és a tágabb környezettel (ld. 6. fejezet),
* a bölcsődevezető és kisgyermeknevelők szakmai ismereteinek folyamatos gyarapítása,
* a bölcsődei ellátás biztosításához szükséges tárgyi eszközök biztosítása, biztonságos környezet kialakítása,
* szülői elégedettségmérés - a szülők az ellátással kapcsolatos észrevételeiket, javaslataikat a gyermeköltözőkben kihelyezett vélemény ládában, továbbá a nevelési év végén szülői elégedettség mérő kérdőív anonim közvetíthetik felénk -,
* dolgozói elégedettségmérés,
* a színvonalas ellátás minőségét befolyásoló hibák, problémák kivizsgálása, a szükséges intézkedések megtétele,
* a bölcsőde vezető állásfoglalásának megfogalmazása a nevelési évről és az elkövetkezendő feladatokról, fejlesztésekről.

1. ***A BÖLCSŐDEI ELLÁTÁS BIZTOSÍTÁSÁNAK SZEMÉLYI ÉS TÁRGYI FELTÉTELEI, A NYÚJTOTT SZOLGÁLTATÁSELEMEK, TEVÉKENYSÉGEK RÖVID BEMUTATÁSA***

Bölcsődénk 1925-ben épült, magasföldszintes, alápincézett, műemlék jellegű épület.

A bölcsőde korszerűsítésére az „Önkormányzati feladatellátást szolgáló fejlesztések támogatása 2016” pályázat keretében 2016 november-2018. január között került sor.

**Feladatunk a Csongrád város közigazgatási területén élő, családban nevelkedő 20 hetes- 3 éves korú kisgyermekek napközbeni ellátása, szakszerű gondozása és nevelése.**

Bölcsődénk 24 férőhelyes, 12 fős gyermekcsoportokban, csoportonként 2-2 fő szakképzett kisgyermeknevelővel, továbbá egy fő képesített bölcsődei dajkával biztosítjuk a gyermekek ellátását. A **saját kisgyermeknevelő rendszer elve alapján** teremtjük meg a személyállandóságot.

**Tevékenységi körünkben biztosítjuk a korai fejlesztést, gondozást, különleges bánásmódot igénylő és sajátos nevelési igényű gyermekek ellátását.**

**Prevenciós céllal** a téli hónapokban sóhomokozó használatával törekszünk a légzőszervi megbetegedések megelőzésére. Rossz idő esetén az épület emeletéről nyíló fedett terasz biztosít lehetőséget a levegőzésre a gyermekek számára.

**Kiemelt hangsúlyt fektetünk a család és bölcsőde közötti kapcsolat erősítésére,** a családok és kisgyermekek igényeihez igazodó közös programok megszervezésére.

**Előtérbe helyezzük a szülővel történő fokozatos beszoktatást,** mely megkönnyíti a kisgyermekek új környezethez való alkalmazkodását, továbbá a kisgyermeknevelővel való, biztonságot nyújtó érzelmi kötődés fokozatos kialakulását.

***Kisgyermeknevelőink a gyermekek egyéni igényeire irányuló, érzelmi biztonságot nyújtó, derűs, szeretetteljes légkör megteremtése mellett, magas szintű gondozó-nevelő munka megvalósításával biztosítják a bölcsődébe beíratott kisgyermekek ellátását.***



***A bölcsődei ellátás biztosításának személyi feltétele:***

A bölcsőde szakdolgozói létszáma a működési engedélyben engedélyezett férőhelyszám alapján a jogszabályban előírtaknak megfelel.

|  |  |  |  |
| --- | --- | --- | --- |
| ***Munkakör megnevezése*** | ***Szakmai létszám irányszámai és létszámminimum normái a 15/1998. (IV.30.) NM rendelet 1. sz. melléklete alapján*** | ***A Dr. Szarka Ödön E.E.SZ.I. Széchenyi úti „Kuckó-mackó” Bölcsőde szakdolgozói létszáma*** | ***A Dr. Szarka Ödön E.E.SZ.I. Széchenyi úti „Kuckó-mackó” Bölcsőde szakdolgozói szakképesítése*** |
| *bölcsőde vezető* | 1 fő | 1 fő | általános szociális munkás diploma kisgyermekgondozó-nevelő szakképestés |
| *kisgyermeknevelő* | 2 fő/ gyermekcsoport | 4 fő/ 2 gyermekcsoport | 1 fő csecsemő és kisgyermeknevelő (BA),  1 fő csecsemő-és gyermeknevelő-, gondozó,  1 fő kisgyermekgondozó-, nevelő,  1 fő csecsemő- és gyermekgondozó |
| *bölcsődei dajka* | 1 fő/ gondozási egység | 1 fő | szakmunkás bizonyítvány, MBE által szervezett bölcsődei dajka tanfolyam |
| *orvos\** | havi 4 óra/gyermekcsoport  a fenntartó döntése alapján | 1 fő  havi 4 óra/ gyermekcsoport megbízási szerződéssel |  |
| *gyógypedagógus\**  *Sajátos nevelési igényű, illetve korai fejlesztésre és gondozásra jogosult gyermekeket is ellátó bölcsődében* | létszámuk fenntartói döntés alapján kerül megállapításra | 1 fő  havi 8 óra megbízási szerződés alapján |  |
| *konyhai kisegítő* | - | 1 fő |  |
| *takarító* | - | 1 fő  napi 6 órában |  |

\*A minőségi ellátás biztosítását szolgálja a szakmai létszámminimum normáin felül, a fenntartó döntése alapján megbízási szerződéssel foglakoztatott Dr. Lantos Pál bölcsőde orvos és Meló Jánosné gyógypedagógus.

A bölcsődeorvos munkájával segíti a bölcsődébe járó kisgyermekek egészségvédelmét. A közösség védelme érdekében, hosszabb hiányzás után a bölcsődébe visszatért gyermek egészségi állapotát ellenőrzi.

Az integrált csoportba járó korai fejlesztésre és gondozásra jogosult gyermekek gondozásának megkezdését követő legalább három hónap elteltével a gyermekvédelmi törvény rendelkezéseinek megfelelően értékeli a gyermek beilleszkedését, részt vesz a gyermek további neveléséről, gondozásáról a döntéshozatalban.

Javaslatot ad a harmadik életévet betöltött, óvodai nevelésre nem érett gyermekek bölcsődei ellátás keretében történő gondozására, nevelésére. Táplálékallergia esetén a speciális diéta betartása érdekében ellenőrzi a bölcsődei étlapot. A kisgyermeknevelők számára házi továbbképzés keretében egészségügyi, a szülők számára szülőcsoportos foglalkozásokon ismeretterjesztő előadásokat tart. Járványveszély esetén szakmai segítséget nyújt az érvényben lévő rendelkezéseknek megfelelő intézkedések megtételéhez.

A gyógypedagógus a Szakértői véleményben foglalt kirendelt óraszámon felül a gyermekek napirendjéhez igazodva fejlesztő tevékenységet végez. A kisgyermeknevelőkkel együttműködve, a kompetenciahatárok betartásával javaslatot tesz a napi tevékenységbe illeszthető fejlesztő tevékenységek megvalósításához. A szülők kérésére és kisgyermeknevelők jelzései alapján a bölcsődei csoportokban történő rendszeres megfigyelései során kiszűri a fejlődésbeli lemaradásokat. Tájékoztatja a szülőket a lehetőségeikről, teendőkről, az adott probléma megoldására a leghatékonyabb, a család és a kisgyermek számára legideálisabb fejlesztési formáról.

A gyógypedagógus **támogató-segítő munkája hiánypótló, nélkülözhetetlen szolgáltatásunk alapelve, a koragyermekkori intervenciós szemlélet befogadása tekintetében,** mellyel célunk, az eltérő fejlődés minél korábbi felismerése, továbbá, hogy a korai fejlesztésre és gondozásra jogosult gyermekek a bölcsődei nevelési év végére elérjék kortársaik fejlődési szintjét és 3-4 éves korukban bekapcsolódhassanak az óvodai nevelésbe.

***A bölcsődei ellátás tárgyi feltételei:***

2 tágas, világos 2-2 egymásba nyíló szobából kialakított csoportszoba, összesen egy gondozási egység egy gyermekfürdőszobával, gyermeköltözővel, szélfogóval biztosítják a kisgyermekek ellátásának feltételeit.

A bölcsőde épületében kialakításra került a gyógypedagógiai fejlesztésekhez foglalkoztató helyiség.



**A gyermekek részére kialakított helyiségek lehetővé teszik a gyermekek egészséges, biztonságos körülmények közötti gondozását, nevelését, továbbá megfelelnek az egészségvédelmi és munkavédelmi követelményeknek.**

A helyiségek berendezése minden egyidejűleg jelen lévő gyermek és felnőtt igényét kiszolgálja.

**Csoportszobáink** alapterülete megfelel a férőhelyszámnak, biztosítják a játéktevékenység, csendes játék, nagymozgások, az étkezés és nyugodt alvás feltételeit. Berendezésük egységes. A bútorzat lekerekített élű, könnyen tisztán tartható, a gyermekasztalok állítható magasságúak, a gyermekszékek két ülőmagasságban használhatók. A csoportszobákban altatunk. Az alvás feltételeit saját ágy, otthonról hozott, saját jellel ellátott ágynemű, állandó hely biztosítja. A kisgyermeknevelők ülőhelyéről a gyermekcsoport folyamatosan belátható. A melegséget puha párnákkal kialakított kuckók, mesesarok nyújtja.

A **fürdőszoba** az egyik csoportszobához közvetlenül kapcsolódik, a másik csoportszobából a gyermeköltözőn és szélfogón keresztül közelíthető meg. Pelenkázóasztal, saját jellel ellátott törölközők, fogmosópoharak, fésűk, egészalakos tükör, a gyermekek méretéhez igazított gyermekvécé és mosdó biztosítja a gondozás feltételeit, lehetőséget nyújtva az önállóságra, a helyes higiénés szokások kialakítására. A gyermekek saját pelenkáit jellel ellátott kosarakban, polcokon tároljuk. Az eszközök célszerű elhelyezésével segítjük a gondozás folyamatosságát.

**Gyermeköltöző**nk biztosítják a szülők számára a várakozás feltételeit. A faliújságon elérhető a bölcsőde szakmai programja és mellékletei, a bölcsődei élettel összefüggő aktuális információk, tájékoztatók. A gyermekek saját ruhában tartózkodnak a bölcsődében. A gyermekek otthoni és a váltóruháinak elhelyezésére esztétikus, saját jellel ellátott bölcsődei öltözőszekrényeket biztosítunk. A gyermekek biztonságos öltöztetéséhez öltöztető pad, pelenkázó asztal került elhelyezésre.

A bölcsőde **játékkészlet**ét a gyermekcsoport létszámának, életkori és nemi összetételének, pedagógiai és egészségügyi szempontoknak megfelelően, jó minőségű, korszerű, agyag és funkció szerint változatos játékokból állítjuk össze. A játékokat funkcióik szerint csoportosítva a gyermekek számára elérhető magasságban, játékpolcokon és kosarakban helyezzük el. Minden tevékenységformához változatos eszközöket kínálunk. Képeskönyvek, az alkotó tevékenységhez szükséges eszközök, a kisgyermeknevelők által készített játékok bővítik a játékkészletet. Az otthonról hozott játékok tárolására külön kosarat biztosítunk a csoportszobákban. A játékok tisztítása, fertőtlenítése folyamatosan biztosított.

Helyiségeink falai pasztellszínűek és fehérek. Az évszakoknak, ünnepeknek megfelelően ízléses, esztétikus díszítéssel törekszünk a vizuális ingerek egyensúlyára.

Fedett terasz és közel 1.200 m2 alapterületű fás, füves játszóudvar is rendelkezésre áll a gyermekek szabad levegőn tartózkodásához.

A nyári időszakban a játszóudvaron telepített vízpermetezők lehetővé teszik a kisgyermekek felfrissülését.



A bölcsődében dolgozók munkavégzéséhez szükséges helyiségek és eszközök biztosítottak. A dolgozók munkaruha juttatását az intézmény biztosítja.

A kisgyermeknevelők adminisztratív tevékenységéhez közös használatú asztali számítógép és nyomtató rendelkezésre áll a bölcsőde vezető irodájában.

Intézményünk tálaló konyhájába, a Csongrád Városi Önkormányzat Gazdasági Ellátó Szervezete által a Templom utcai „Mesevár” Bölcsődében üzemeltett saját főzőkonyháról történik az étel átszállítása, így a korszerű táplálkozás feltételeinek biztosítása mellett, az egyéni diétás igényeket is ki tudjuk elégíteni.

1. ***AZ INTÉZMÉNYEN BELÜLI ÉS MÁS INTÉZMÉNYEKKEL VALÓ EGYÜTTMŰKÖDÉS MÓDJA***

***Együttműködés a szolgáltatáson belül***:

* **Szakmai információáramlás, együttműködés a bölcsődei dolgozók között – munkaértekezletek rendje:**

A bölcsőde vezető a nevelési év folyamán két alkalommal a munkatervben rögzített időpontban - szeptemberben és januárban - a két bölcsődei intézményegység szakdolgozói (kisgyermeknevelők, bölcsődei dajkák) és technikai dolgozói (takarító, konyhai kisegítő) részére **munkaértekezlet**et szervez, melyen az intézményvezető is részt vesz.

A szakmai elakadások, aktuális problémák megbeszélésére bölcsődei egységenként havi egy alkalommal szervezett **egységvezetői munkaértekezlet**en nyílik lehetőség.

A színvonalas ellátás biztosítása a bölcsődei dolgozók összehangolt munkája révén valósul meg.

* **Szülőkkel való együttműködés, szülőkkel való kapcsolattartás formái:**

**Bölcsődénk kiemelt szakmai feladata a család-bölcsőde kapcsolatának erősítése, a szülőkkel való együttműködés,** mellyel célunkelősegíteni a gyermekek egészséges, testi, lelki és szociális fejlődését, a bölcsődei ellátás családi nevelésre való épülését.

* Bölcsődénk lehetőséget biztosít **a jelentkezést megelőzően** az érdeklődő szülők széleskörű tájékoztatására. Szervezetten, a tavaszi időszakban **bölcsőde nyitogató programunk** **keretében, megismerkedhetnek a kisgyermeknevelőkkel, bölcsődei dajkákkal, a bölcsődei élettel, szokásokkal, szabályokkal. Betekintést nyújtunk a gyermekcsoportokba, megtekinthetik a játszóudvart. Az intézmény honlapján megtekinthetik bölcsődéink bemutatkozó kisfilmjeit.**
* A nevelési évet megelőző **első szülői értekezleten** tájékoztatást kapnak a családlátogatás jelentőségéről, a beszoktatás folyamatáról.
* A családdal való kapcsolatfelvétel, a kisgyermek és a szülők otthoni környezetben való megismerése a célja a beszoktatást megelőző **családlátogatás**nak – a szülővel előre egyeztetett időpontban -, melyről feljegyzés készül. A családlátogatás lehetőséget biztosít a gyermeknek a kisgyermeknevelővel való barátkozásra, a szülőnek a bölcsődei ellátással kapcsolatosan felmerülő kérdéseinek megválaszolására és arra, hogy jobban megismerhesse azokat a kisgyermeknevelőket, akikre gyermekét rábízza.
* A **szülővel történő fokozatos beszoktatás** célja a gyengéd átmenet biztosítása az otthon és bölcsőde között, segítve a gyermek és kisgyermeknevelő közötti érzelmi kötődés kialakulását, az új környezethez való alkalmazkodást. A szülő jelenléte biztonságot ad, a kisgyermek és a kisgyermeknevelő között fokozatosan kialakuló érzelmi kötődés jelentősen megkönnyíti a beilleszkedést a bölcsődei közösségbe. Lehetőséget nyújt a közös célok megvalósítására.

A beszoktatási idő két hét, mely idő a kisgyermek reakcióit, beilleszkedését figyelembe véve lerövidülhet vagy meghosszabbodhat. A kisgyermeknevelő fokozatosan veszi át a gondozási folyamatokat (pelenkázás, etetés-itatás, altatás), a bölcsődében töltött idő folyamatos növelésével, majd a szülő elengedésével. A beszoktatás az első héten a szülővel történik, a második héten már a szülő állandó jelenléte nélkül.

* **Napi kapcsolattartás** lehetőséget biztosít a kisgyermeknevelők és szülők közötti kapcsolat erősítésére, a gyermek megismerésére, a nevelési elvek összehangolására. A bölcsődébe való érkezéskor a szülő a gyermekkel kapcsolatos otthoni történésekről, változásokról, a gyermek egészségi állapotáról informálja a kisgyermeknevelőt. Hazaadáskor a kisgyermeknevelő nyújt tájékoztatást a gyermeket érintő napi történésekről. A szülők ellátással kapcsolatos igényeinek, kéréseinek megfogalmazására is a napi találkozások alkalmával kerülhet sor.
* **Egyéni beszélgetést** kezdeményezhet a szülő, a kisgyermeknevelő, bölcsőde vezető nevelési problémák, a gyermek fejlődését érintő kérdések esetén**. A szakmai kompetenciánkon túlmutató kérdések közös megbeszéléséhez szakember – gyógypedagógus, bölcsőde orvos - bevonására is van lehetőség.** Az előre megbeszélt időpontban a gyermek felügyeletéről gondoskodunk a nyugodt beszélgetés érdekében.
* A kisgyermeknevelő a **családi füzet**ben 3 havonta írásos tájékoztatást nyújt a szülőknek a gyermek fejlődéséről, a bölcsődei élet eseményeiről, a programokról. A szülő is egyaránt írhat a füzetbe bármikor, melyet örömmel fogadunk.
* A nevelési évben két alkalommal a beszoktatásokat követően ősszel és tavasszal a bölcsőde vezetője **szülői értekezlet**et tart a szülőket érintő kérdésekről, a szülőkkel közösen meghozandó döntések érdekében. A bölcsődét érintő különleges helyzetben rendkívüli szülői értekezlet összehívására is sor kerülhet.
* A **szülőcsoportos beszélgetések** célja a családi nevelés segítése, a csoportba járó kisgyermekek szüleit foglalkoztató aktuális nevelési témák, problémák megvitatása. A kisgyermeknevelők évente 2 alkalommal, a szülők előzetes témajavaslataira építve szervezik a délutáni beszélgetéseket, mely ideje alatt igény szerint biztosítjuk a gyermekek felügyeletét.
* A családok és bölcsőde kapcsolatának erősítése kiemelt hangsúlyt kap munkánk során. A nevelési év során 4 alkalommal – ősszel, az adventi időszakban, tavasszal a húsvéti ünnephez kapcsolódóan és gyermeknap alkalmából - szervezünk a **családi délután**okat.

***Együttműködés a tágabb környezettel:***

A szakmai munka fejlődését, a tudásmegosztást, a jó gyakorlatok elterjedését biztosítja a bölcsődei ellátást nyújtó intézmények, szolgáltatók egymás közötti szoros együttműködése.

A törvényben meghatározott alaptevékenység keretében az intézmények közötti jelzőrendszer működtetésével a szociálisan rászoruló családok gyermekeinek megsegítésére törekszünk, mellyel célunk a gyermekek családban történő nevelkedésének elősegítése, veszélyeztetettségének megelőzése és megszüntetése.

Az intézményekkel való együttműködés segíti az ellátást igénybe vevő családok szükségleteihez, elvárásaihoz történő igazodást, ezáltal hozzájárul a bölcsődei ellátás fejlődéséhez, a szolgáltatás hatékonyabbá tételéhez.

* **Védőnői Szolgálat**

A bölcsődei ellátást biztosítók Védőnői Szolgálattal való szoros együttműködése jellemző.

* **Bölcsődék-óvodák kapcsolata**

A Csongrádi Óvodák Igazgatósága tagóvodái és a bölcsődei intézményegységek között a szakmai kompetencia elismerésén alapuló együttműködés alakult ki. A gyermekek gondozását-nevelését ellátó szakemberek egymás munkája iránt érdeklődőek, nyitottak. Olyan tartalmas kapcsolat fenntartására törekszünk, mely megkönnyíti a gyermekek bölcsődéből óvodába történő átmenetét.

* **Egyéb kapcsolatok:**

A kompetenciahatárok kölcsönös tiszteletben tartásával jól működő kapcsolatot tartunk fent mindazokkal a társintézményekkel és szakemberekkel, akikkel a családok kapcsolatba kerülnek/kerülhetnek, illetve akikkel a kapcsolat kialakítása a gyermekek egészséges fejlődése, fejlesztése szempontjából szükséges, különös tekintettel a korai fejlesztésre, gondozásra jogosult, valamint sajátos nevelési igényű gyermekek esetében

* Csongrád-Csanád Vármegyei Pedagógiai Szakszolgálat Csongrádi Tagintézménye,
* Csongrádi Járási Hivatal Hatósági, Szociális és Gyámügyi Osztály,
* Csongrád Városi Önkormányzat
* Piroskavárosi SZCSGYI,
* házi gyermekorvosok,
* Gazdasági Ellátó Szervezet.

1. ***A FELADATELLÁTÁS SZAKMAI TARTALMA, MÓDJA, A BIZTOSÍTOTT SZOLGÁLTATÁSOK FORMÁI, KÖRE, RENDSZERESSÉGE, A GONDOZÁSI, NEVELÉSI, FEJLESZTÉSI FELADATOK JELLEGE, TARTALMA, MÓDJA, A MEGVALÓSÍTANI KÍVÁNT PROGRAM KONKRÉT BEMUTATÁSA***

***A bölcsődei nevelés feladatai:***

* **A családok támogatása, annak erősségeire építve a szülői kompetencia fejlesztése**

A bölcsőde a kisgyermekes családokkal kapcsolatba kerülő első gyermekintézmény. Elengedhetetlen a szülők és kisgyermeknevelők közötti kölcsönös bizalmon alapuló partneri kapcsolat, hogy a szülő közvetíteni tudja gyermeke szokásait, igényeit, szükségleteit. A kisgyermeknevelő feladata a család erősségeinek megismerése, támogatása. Szaktudására, tapasztalataira építve, a szülők igényeihez igazodva közvetíti a kora gyermekkori fejlődéssel, neveléssel kapcsolatos ismereteket, módszereket.

* **Egészségvédelem, az egészséges életmód megalapozása**

A kisgyermeknevelők feladata a kisgyermek fejlődésének nyomon követése, dokumentálása, támogatása, a harmonikus testi és lelki fejlődéséhez szükséges egészséges és biztonságos környezet megteremtése.

**A rugalmas, a kisgyermekek életkorához, egyéni fejlettségi szintjéhez és az évszakhoz igazodó napirenddel biztosítjuk az életkornak megfelelő változatos és egészséges táplálkozást, a játék, a mozgás, a szabad levegőn való aktív tevékenység és pihenés feltételeit**.

A prevenciós feladatok megvalósítása érdekében **együttműködünk a bölcsőde orvosával, gyógypedagógusával, a dietetikussal, a Pedagógiai Szakszolgálat szakembereivel.** Preventív céllal bölcsődénkben kialakításra került a nagymozgások gyakorlásához, mozgásfejlesztéshez szükséges eszközökkel felszerelt **tornaszoba és a só szoba**.

* **Az érzelmi és társas kompetenciák fejlesztése**

A kisgyermek bölcsődébe kerülése több lehetőséget teremt a társas kapcsolatok megtapasztalására. Az együttlét helyzetei az én érvényesítés, a tolerancia, az empátia gyakorlásának színterei, amelyek hozzájárulnak az érzelmi és társas kompetenciák fejlesztéséhez. **A kisgyermeknevelőknek törekedni kell az együttélés szabályainak elfogadtatására, a mások iránti nyitottság megőrzésére.** A kisgyermeknevelő **feladata a kisgyermekek beszédkészségének fejlesztése érdekében az ingerekben gazdag, tiszta nyelvi környezet biztosítása.** A kommunikációs kedv felkeltése és fenntartása érdekében a kisgyermeknevelők **a bölcsődei nevelés-gondozás minden helyzetében, mondókákat, énekeket, verseket, meséket közvetítenek.**

Különös figyelmet fordítunk a korai fejlesztésre, gondozásra, valamint a sajátos nevelési igényű és a hátrányos helyzetű gyermekek társas és érzelmi kompetenciáinak fejlesztésére, a szülők támogatására, szükség esetén más segítő szakemberek bevonásával is.

* **A megismerési folyamatok fejlődésének segítése**

A kisgyermek érdeklődésének erősítése a játékos felfedezés és a cselekvéses tanulás lehetőségeinek megteremtése a kisgyermeknevelő aktív részvételével és a megfelelő környezet kialakításával történik. A bölcsődei nevelés-gondozás helyzeteiben a szakember ismeretet nyújt, segíti a tájékozódást, a tapasztalatok és élmények feldolgozását.

**A kisgyermek igényeihez igazodó közös tevékenység során** szerepet kap az élmények, viselkedési és helyzetmegoldási minták nyújtása, az önálló próbálkozás és a kreativitás támogatása. **Az önálló választás és a döntési képesség kialakulását bátorító, ösztönző nevelői magatartással segítik a kisgyermeknevelők.**

***A bölcsődei nevelés főbb helyzetei:***

Alapvető szempont, hogy a bölcsődei élet a kisgyermek számára élményt nyújtó, részvételre motiváló, tanulási tapasztalatokat biztosító legyen. Valamennyi tevékenység, élethelyzet alakításának módszertani alapja az egyéni bánásmód érvényesítése, a gyermek pozitív önállósági törekvéseinek, önértékelésének erősítése.

* ***Tanulás***

A teljesítményelváráshoz kötött, erőltetett ismeretgyarapításnak a bölcsődei ellátást nyújtó intézményben, szolgáltatónál nincs helye. A bölcsődei nevelés területén **a tanulás fogalmát a lehető legtágabban értelmezzük.** Tanulás, minden olyan tapasztalat-, illetve információszerzési folyamat, amely tartós változást idéz elő a viselkedésben, illetve a gondolkodásban, valamint elősegíti, hogy a gyermek megismerje önmagát és környezetét. **A tanulás a gyermek korából és fejlettségéből adódó tevékenységekbe ágyazottan történik.**

A tanulás legfontosabb irányítója a személyes kíváncsiság, az érdeklődés.

A kisgyermekkori tanulás színterei a természetes élethelyzetek: a gondozás és a játék, a felnőttel és a társakkal való együttes tevékenység és a kommunikáció. A tanulás formái az utánzás, a spontán játékos tapasztalatszerzés, a kisgyermeknevelő-gyermek interakcióból származó ismeretszerzés és szokáskialakítás. A kisgyermeknevelőnek a sajátos nevelési igényű gyermekek esetében szem előtt kell tartania, hogy náluk más jellegű és hosszabb időt vesz igénybe a tanulási folyamat.

A beszéd a kisgyermekkori tanulás nagyon fontos eleme. A kommunikatív képességek fejlődésének feltételei a biztonságos és támogató környezetben zajló felnőtt-gyermek és gyermek-gyermek interakciók. Figyelembe kell venni azoknak a gyermekeknek a nyelvi szükségleteit, akiknek nem a magyar az anyanyelvük.

* ***Gondozás***

**A gondozás bensőséges interakciós helyzet a kisgyermeknevelő és gyermek között, amelynek elsődleges célja a gyermek fizikai, testi szükségleteinek maradéktalan kielégítése.**

A személyes és a szociális kompetenciák kialakulásának egyik feltétele, hogy a gyermek csecsemőkortól kezdve aktívan vehessen részt a gondozási helyzetekben, lehetősége legyen úgy próbálkozni, hogy közben érzi a kisgyermeknevelő figyelmét, biztatását, támogató segítségét. Sikeres próbálkozásait a felnőtt megerősítéssel, dicsérettel jutalmazza, ami növeli az együttműködési kedvet. A gondozási helyzetekben sem érvényesülhet teljesítményelvárás. Lényeges, hogy elegendő idő álljon rendelkezésre, mivel az egyes mozzanatok megtanulása gyakorlást igényel. A felnőttel való kommunikáció érzelmi töltése, a kisgyermeknevelőnek a gyermekről adott jelzései kihatnak az önelfogadásra, a személyiség egészséges alakulására.

A gondozás minősége jelentős mértékben befolyásolja a szokások kialakulását és az önállósodás folyamatát, ezért erre nagy gondot fordítanak a kisgyermeknevelők.

* **Fürdőszobai gondozás (mosakodás, öltözködés, szobatisztaságra nevelés)**

A fürdőszobában használatos eszközök mennyiségét, minőségét a kisgyermeknevelők minden nap ellenőrzik. Gondozási egységenként kerül kialakításra az öltözködés és a fürdőszoba használatának rendje, a gyermekek egyéni szükségleteit figyelembe véve.

A gondozás gondozási sorrendben és szükség szerint történik. A kisgyermeknevelő egyidőben egy pelenkás vagy két szobatiszta kisgyermekkel végzi a gondozási tevékenységet.

**A szobatiszta gyermek** önállóan vetkőzik, használja a WC-t, felöltözik, majd lehúzza. Kezet mos, szájat öblít, törölközik, majd az egész alakos tükörnél megfésülködik.

**A pelenkát viselő önállóságra törekvő gyermek** a pólyázó előtt állva lehúzhatja nadrágját, a kisgyermeknevelő leveszi pelenkáját, törlőkendővel megtörli ülepét, majd felajánlja neki a WC használatát. Ezután álló helyzetben bepelenkázza. Pelenkacsere után mindketten kezet mosnak, szájat öblítenek, törölköznek, majd a gyermek az egészalakos tükörnél megfésülködik.

**A szobatisztaságra nevelés** során a kisgyermeknevelők megfelelő támogatást nyújtanak a kisgyermekek számára, lehetőséget biztosítva a szükség szerinti gondozásra, felkínálva a bili vagy WC választásának lehetőségét.

**Pelenkát viselő gyermeknél** a kisgyermeknevelő a pelenkát leveszi, tépőzárral összezárja, törlőkendővel megtisztogatja az ülepét, majd a tiszta pelenkát feladja. Ha már tud állni a gyermek, a pólyázó elé állítja, és ott húzza fel a nadrágját. A pólyázót fertőtleníti. Mindketten kezet mosnak, törölköznek, a gyermek megfésülködik. A kisgyermeknevelő a gyermek fejlettségének megfelelő segítséget nyújt. Ha nagyon vizeletes a gyermek a kisgyermeknevelő levetkőzteti és lemossa, mint a székletes gyermeket.

**Székletes gyermeknél** a kisgyermeknevelő a fürdőkádba pelenkát készít, a vizet megnyitja. A pólyázóra textilpelenkát, eldobható pelenkát, krémet, törlőkendőt készít. A gyermek nadrágját lehúzza, a pólyázón a pelenkát kibontja, tépőzárral összezárja, szükség esetén törlőkendőt használ, majd a badellába dobja. A pólyázón kiterített pelenkával a gyermeket a kádhoz viszi, a pelenkával lemossa, majd szappanozza és lemossa a gyermeket. Az előkészített száraz pelenkával visszaviszi a pólyázóra, szárazra törli, bepelenkázza. Ha már tud állni a gyermek a pólyázó elé állítva húzza fel a nadrágját. Mindketten kezet mosnak, törölköznek, a gyermek megfésülködik. A kisgyermeknevelő a pólyázót és kádat fertőtleníti.

**Udvarra történő öltözködés** előtt a technikai dolgozó az udvari játékokat kikészíti, a kisgyermeknevelő az öltözőben előkészíti 2-3 kisgyermek ruháját vagy a csoportszobába hozza. Gondozási sorrendben, a gyermekek fejlettségi szintjének megfelelően segíti, felügyeli a gyermekek öltözködését. a gyermek önálló kezdeményezéseit elismeri, megdicséri. Az öltözködési idő alatt a technikai dolgozók bevonásával biztosítjuk a csoportszobában és az udvaron a gyermekek folyamatos felügyeletét.

* ***Alvás, pihenés***

A bölcsődénkbe járó kisgyermekek számára külön ágy és ágynemű biztosításával teremtjük meg a **nyugodt alvás feltételeit**. Alkalmazkodunk a gyermekek egyéni alvási szokásaihoz (cumi, megszokott kendő, kedvenc maci).

A kisgyermeknevelők mindig a gyermekek mellett maradnak, a síró gyermeket megnyugtatják.

* ***Levegőzés***

**Tavasztól őszig a nap nagy részét a játszóudvaron töltik a gyerekek**. Nyáron a veszélyes ultraibolya sugarak ellen árnyékolóval és igény szerint napozókrémmel védekezünk. A nagy melegben párakapuk segítségével frissülnek fel a gyerekek.

A levegőztetés fokozása érdekében az udvari mozgásos tevékenységet **télen is beiktatjuk a napirendbe.**

* ***Étkezés***

**Az étkeztetést a korszerű csecsemő- és kisgyermek táplálási elveket figyelembe véve biztosítjuk bölcsődéseink számára.** **Bölcsődénk saját főzőkonyhával rendelkezik.** Kiemelt figyelmet fordítunk arra, hogy a táplálék mennyiségileg elegendő és minőségileg helyes összetételű, biztonságos, a higiénés követelményeknek megfelelő, megfelelő konyhatechnikai eljárásokkal elkészített, változatos, idényszerű és élvezhető legyen.

Reggeli:

A kisgyermeknevelő a korán érkező gyerekekkel kezet mos, közben társa vagy a dajka felügyeli a gyermekeket. Megkóstolja a reggelit, szalvétát használ. Asztalonként terít. Az önálló gyermekeket egyszerre hívja asztalhoz, a segítséget igénylőket egyesével. Szükség szerint előkét köt. Személyre szólóan, az egyéni igényeket figyelembe véve tálal, jó étvágyat kíván. Étkezés közben figyelemmel kíséri a gyermekek szükségleteit, az ételt pótolja. Étkezés közben családias hangulatot teremt, ismeretek nyújt, helyes szokásokat közvetít, figyelve arra, hogy ne vonja el a gyermekek figyelmét. A reggeli utáni játéktevékenységet úgy irányítja, hogy amíg nincs összetakarítva a gyerekek ne játszanak ott.

Tízórai:

A kisgyermeknevelő előkészít az asztalnál, vagy folyadék esetén, és ha a gyermekek nagyon elmélyülten/illetve az udvaron játszanak, akkor játék közben kínálja meg őket folyadékkal. A tízórait követően szalvétát használnak.

Ebéd:

Az asztalok megterítése és az étel kínálása megegyezik a reggeliztetés gyakorlatával. Az étkezés befejezése után a gyermek segítséggel vagy önállóan megkeresi az ágyát.

* ***Játék***

A játék a gyermekkor legfontosabb tevékenysége, ami segít a világ megismerésében és befogadásában, elősegíti a testi, értelmi, érzelmi és szociális fejlődést. A kisgyermeknevelő a játék feltételeinek (megfelelő hangulat, hely, idő, eszközök) biztosításával és nevelői magatartásával támogatja az elmélyült, nyugodt játéktevékenységet, a kreativitást. A kisgyermeknevelő a gyermek igényeitől és a helyzettől függően kezdeményez, esetenként mintát nyújt, szerepet vállal a játékban, annak tartalmát ötleteivel, javaslataival színesíti. A játék ad elsősorban lehetőséget a társas kapcsolatok alakulására. A kisgyermeknevelővel, a többi gyermekkel való együttlét örömforrás a kisgyermek számára, a társak viselkedése mintát nyújt, segítve a szociális képességek fejlődését.

**A nyugodt, biztonságos játéktevékenység biztosításához egészségügyi, pedagógiai, és esztétikai szempontok figyelembevételével alakítjuk a tárgyi környezetet.** Játékidő alatt a **kisgyermeknevelők kommunikációja személyre szóló. Negatív helyzetekben** kisgyermeknevelőink **tárgyilagosak**, a gyermek cselekedetét és nem a gyermeket bírálják. A megbántott gyermeket megvigasztalják, a konfliktushelyzetet okozó helytelen viselkedését jelzik felé.

* ***Mozgás***

A csecsemő- és kisgyermekkor az alapvető mozgásformák kialakulásának és fejlődésének időszaka. A kisgyermekek mozgásigénye rendkívül nagy, számukra örömforrás a mozgás. Ezért **a szobában és az udvaron is biztosítjuk a minél nagyobb mozgásteret, a mozgásfejlesztő játékokat.** A játékeszközökkel szemben elvárás, hogy felkeltsék az érdeklődést, fenntartsák a mozgásaktivitást és használatuk biztonságos legyen.

**Különös figyelmet fordítunk a környezet balesetmentességére** és a veszélyforrások kiküszöbölésére. **Csecsemők számára védett mozgásteret biztosítunk** hempergő, elkerített szobasarok kialakításával.

A nagymozgásos játékokra a szabadban, az udvaron és a teraszon több lehetőség nyílik, mint a szobában. A benti nagymozgásos játékokkal felszerelt tornaszoba változatos mozgásra biztosít lehetőséget a kisgyermekeknek.

A mozgásfejlesztő eszközök használata során a kisgyermekek szabadon próbálhatják, végezhetik az egyes mozgásformákat, fejlődik mozgáskoordinációjuk, harmonikussá válik a mozgásuk. Az önállósági törekvések támogatása során a gondozási műveletekben való aktív részvétel lehetőséget ad a praktikus mozgások gyakorlására, finomítására.

* ***Mondóka, ének***

A bölcsődei ellátást nyújtó intézményben sokrétű zenei élmény átélésére, tapasztalatszerzésre ad lehetőséget a környezet hangjainak megfigyelése, a kisgyermeknevelő ének- és beszédhangja, spontán dúdolgatása, ritmusos szövegmondása, a dallam és ritmushangszerek hallgatása, megszólaltatása, a közös éneklés. A kisgyermek életkori sajátosságaihoz, egyéni fejlettségéhez, érzelmi, hangulati állapotához igazodó, felelősséggel kiválasztott és alkalmazott játékos mondókák, gyermekdalok, népdalok és értékes zeneművek felkeltik a kisgyermek érdeklődését, formálják esztétikai érzékenységét, zenei ízlését, segítik a hagyományok megismerését és továbbélését. A személyes kapcsolatban, játékhelyzetekben átélt mondókázás, éneklés, zenehallgatás pozitív érzelmeket kelt, örömélményt, érzelmi biztonságot ad a kisgyermeknek. Az ismétlődések, a játékos mozdulatok megerősítik a zenei élményt, a zenei emlékezetet. Érzelmi alapon segítik az anyanyelv, a zenei anyanyelv elsajátítását, a személyiség fejlődését, hozzájárulnak a kisgyermek lelki egészségéhez, valamint a csoportban a derűs, barátságos légkör megteremtéséhez. A zenei nevelés eredményes megvalósítása lehetőséget nyújt a kisgyermek további zenei fejlődésére.

**A kisgyermeknevelők feladatuknak tekintik, hogy a bölcsődénkbe járó kisgyermekek zenei érdeklődését felkeltsék, érzelmeiket gazdagítsák, megismertessék a gyermekeket a magyar mondókákkal, énekes játékokkal, fejlesszék ritmusérzéküket, biztosítsák a csoport jó hangulatát.**

* ***Vers, mese***

A vers, mese nagy hatással van a kisgyermek érzelmi és értelmi fejlődésére (ezen belül a beszéd, a gondolkodás, az emlékezet és a képzelet fejlődésére), valamint a szociális fejlődésre. A versnek elsősorban a ritmusa, a mesének pedig a tartalma hat az érzelmeken keresztül a személyiségre. A verselés, mesélés, képeskönyv-nézegetés bensőséges kommunikációs helyzet, így egyszerre feltétele és eredménye a kisgyermek alapvető érzelmi biztonságának. A gyermek olyan tapasztalatokra, ismeretekre tesz szert, amelyeknek megszerzésére más helyzetekben nincs lehetősége. A közös mesélés élménye segíti az aktív szókincs kialakulását és a világról való ismeretek megszerzését.

A bölcsődei ellátást nyújtó intézményben a népi és az irodalmi műveknek egyaránt helye van.

**A helyzetek alakítását, alakulását a kisgyermeknevelők a gyermekek pillanatnyi érzelmi állapotához és ebből fakadó igényeihez igazítják.**

* ***Alkotó tevékenységek***

Az öröm forrása maga a tevékenység - az érzelmek feldolgozása és kifejezése, az önkifejezés -, nem annak eredménye. **A kisgyermeknevelő feladata a tárgyi feltételek és elegendő idő biztosítása, az egyes technikák, eszközhasználat megmutatása, a kisgyermek pillanatnyi igényének megfelelő technikai segítségnyújtással az alkotókedv ébrentartása.**

A kisgyermek alkotásának elismerésével és megbecsülésével a kisgyermeknevelő segíti az alkotó tevékenységek iránti érdeklődés fenntartását és az alkotásból fakadó öröm személyiségfejlődésre gyakorolt pozitív hatásainak érvényesülését. A leggyakoribb alkotó tevékenységi formák a bölcsődei ellátást nyújtó intézményben, szolgáltatónál: nyomhagyó eszközök használata, firkálás, gyurmázás, ragasztás, gyűrés, tépés, ujjfestés vagy vastag ecsettel festés.

**A kisgyermeknevelők feladata a korcsoportnak megfelelő manuális eszköztár összeállítása, rendszeres frissítése. A tevékenység közben a kisgyermeknevelő szabályokat közvetít, ismeretek nyújt, lehetőséget biztosít a beszélgetésre, az élmények feldolgozására. Jó időben az udvaron történő alkotó tevékenység feltételeit biztosítjuk.**

* ***Egyéb tevékenységek***

Ezek a tevékenységek valamilyen élethelyzet közös előkészítéséhez és megoldásához, a környezet aktív megismeréséhez, az egymásról és a környezetről való gondoskodáshoz kapcsolódnak (pl. babafürdetés, viráglocsolás, őszi falevelek gereblyézése, karácsonyi süteményszaggatás, gyümölcssaláta készítése stb.). Az öröm forrásai az „én csinálom” élményének, az együttességnek, a közös munkálkodásnak és a tevékenység fontosságának, hasznosságának átélése. A kisgyermekek bármikor bekapcsolódhatnak, és bármikor kiléphetnek, az önkéntesség nagyon fontos, a tevékenykedés nem lehet feladat. Ezek a helyzetek lehetőséget nyújtanak az együttműködésre, a feladatok megosztására, ok-okozati összefüggések felfedezésére, megértésére.

* ***Ünnepek***
* **Farsang:** a gyermekek jelmezbe öltöztetése, közös tánc, fánksütés
* **Húsvétra hangoló tavaszi, őszi és adventi családi délutánok:** a bölcsődei ellátásban részesülő gyermekek, szüleik, nagyszüleik és testvéreik részvételével az ünnepkörhöz kapcsolódó alkotó sarkokkal, az ünnephez kapcsolódó süteménykészítéssel töltünk együtt egy vidám délutánt.
* **Gyermeknap:** a két bölcsődei tagintézmény együttes szervezésében, változatos programokkal várjuk késő délutánig a gyermekeket és szüleiket közös játékra.
* **Búcsú a Kuckótól:** a bölcsődéskor lezárásának ünnepe.
* **Állatok világnapja:** állatsimogató, kutyaterápiás foglalkozás szervezése
* **Mikulásváró délelőtt:** a gyermekekkel közös éneklés, mese, játék.
* ***Intézményen kívüli program***
* **„Gólya viszi a fiát” biciklitúra:** minden év júniusában a Tisza gáton át elbiciklizünk a Gátőr házhoz, ahol a gyermekeket állatsimogató, friss gyümölcs várja. Majd a Belvárosi kézműves házak valamelyikének udvarán egy közös uzsonnával kipihenve a „túra” fáradalmait napestig tartó szabadtéri játékkal zárjuk a programot.

***A bölcsődei nevelés megvalósításának sajátos feltételei***

* **„Saját kisgyermeknevelő”- rendszer**

A kisgyermeknevelő a bölcsődei nevelés szakembere, aki személyiségével, nevelői attitűdjével mintát jelent a családok és a gyermekek számára egyaránt.

A „saját kisgyermeknevelő”- rendszer **a biztonság és a stabilitás megteremtésének szabályán alapul.** A csoport vagy a csoport gyermekeinek egy része tartozik közvetlenül egy kisgyermeknevelőhöz. A „saját kisgyermeknevelő” szoktatja be a gyermeket a bölcsődébe, és a bölcsődébe járás egész időtartama alatt ő a kisgyermek nevelője (felmenőrendszer). Ő kíséri figyelemmel a kisgyermek fejlődését, tartja számon az egyes fejlődési állomásokat, vezeti az ehhez kapcsolódó szakmai dokumentációt és felelősséggel tartozik a rábízott gyermekekért.

A „saját kisgyermeknevelő”- rendszerben több figyelem jut minden gyermekre, számon lehet tartani a gyermekek egyéni igényeit, problémáit, szokásait, elsősorban a „saját kisgyermeknevelő” segíti át őket a bölcsődei élet során adódó nehézségeken.

* **Gyermekcsoportok szervezése**

A bölcsődei ellátást nyújtó intézményben, szolgáltatónál a gyermekcsoport létszáma jogszabály által meghatározott. Az előírtnál magasabb csoportlétszám nem fogadható el, mivel a minőségi bölcsődei nevelést az életkornak és a sajátos igényeknek megfelelő felnőtt-kisgyermek arány garantálja.

A bölcsődei nevelés alapelveinek megfelelően a kisgyermek a bölcsődébe járás teljes időtartama alatt ugyanabba a gyermekcsoportba jár. Életkor szerint homogén és vegyes csoportok egyaránt előfordulnak. A szakmai elveknek megfelelőbb az életkor szerinti homogén csoport, mert a gyermekek közötti nagy egyéni különbségek kezelése homogén csoportban sem könnyű feladat és a vegyes korcsoport előnyei a bölcsődés korban kevésbé érvényesülnek, mint a későbbi életszakaszokban.

**Bölcsődénkben 12 fős csoportokat működtetünk életkor szerint homogén és vegyes csoportok egyaránt előfordulnak. A vegyes csoportokban törekszünk arra, hogy a saját kisgyermeknevelő rendszert figyelembe véve a kisgyermeknevelők saját gyermekei életkor szerint homogén csoportot alkossanak.**

* **Tárgyi feltételek**

A kisgyermeket körülvevő tárgyi környezetet - a bölcsődei ellátást nyújtó intézmény, szolgáltató épületét, játszóudvarát és egyéb helyiségeit -, a jogszabályi és szakmai előírások, a csoportokba járó kisgyermekek létszáma, életkora, igényei alapján úgy kell kialakítani, hogy az biztonságos legyen és a bölcsődei nevelés megvalósítását szolgálja.

* **Napirend**

A jól szervezett, folyamatos, ugyanakkor rugalmas napirend a kisgyermekek igényeinek, szükségleteinek kielégítését, a nyugodt, kiszámítható, folyamatos gondozás feltételeit, annak megvalósítását biztosítja, megteremtve a biztonságérzetet, a kiszámíthatóságot, az aktivitás és az önállósodás lehetőségét. A napirenden belül az egyes kisgyermek igényeit úgy kell kielégíteni, hogy közben a csoport életében is áttekinthető rendszer legyen, a gyermekek tájékozódhassanak a várható eseményekről, kiiktatódjon a felesleges várakozási idő. Ez egyben a csoport belső nyugalmát is biztosítja.

A napirend függ a gyermekcsoport életkori összetételétől, fejlettségétől, szükségleteitől, de befolyásolják azt az évszakok, az időjárás, a csoportlétszám és egyéb tényezők is. A napirend kialakításának további feltételei a személyi állandóság („saját kisgyermeknevelő”-rendszer), a tárgyi feltételek, a jó munkaszervezés, a bölcsődei dajkával való összehangolt munka, a kisgyermekek otthoni életének, életritmusának lehetőség szerinti figyelembevétele.

***Családok támogatásának módszerei és lehetőségei***

A családok támogatása a családban hatékonyan működő erőforrások felkutatására és ezen erőforrások eredményes működtetésére irányul, mely hozzájárul a család szocializációs funkciójának minél szélesebb körű kibontakozásához. Ez a megközelítés szem előtt tartja a családi nevelés elsődlegességét, a bölcsődei ellátás családi nevelésre való épülését. A kapcsolattartásnak, tájékoztatásnak több formája van, mindegyik más-más szerepet tölt be, ezek részletezésére a szakmai program korábbi fejezetében sor került.

***Sajátos nevelési igényű gyermekek gondozása:***

Bölcsődénk integrált bölcsődei csoportban biztosítja a szakértői bizottság szakvéleménye alapján korai fejlesztésre és gondozásra jogosult, valamint a sajátos nevelési igényű kisgyermekek gondozását és nevelését. A bölcsődei ellátás biztosítása során a kisgyermeknevelők figyelemmel kísérik és rögzítik a gyermekek fejlődését, amennyiben az átlagosan fejlődő kisgyermekektől eltérő fejlődésmenetű gyermek felvételére került sor, a kompetenciahatárok tiszteletben tartásával tájékoztatják a szülőket és javaslatot tesznek a szakértői vizsgálat elvégzésére. A kisgyermeknevelő az eltérő fejlődésmenetű gyermek gondozását és nevelését a gyermek egyéni igényeinek figyelembevételével végzi, szükség esetén egyéni napirendet készít. A gyermek napirendjébe beilleszti a gyógypedagógus fejlesztő foglalkozásait.

***A megvalósítani kívánt program konkrét bemutatása:***

A kommunikáció fejlődésének elősegítése

A bölcsődei nevelésben a legfontosabb a kisgyermekek biztonságának újra teremtése.

**„ A biztonság olyan, mint a termékeny talaj,**

**Ami lehetőséget ad az apró mag számára,**

**Hogy azzá a virággá váljon, amivé fejlődni képes**.”

Mi a szakmai programunkban a kommunikáció fejlődésének elősegítését tűztük ki célul. Ennek a célnak a megvalósításához a kisgyermeknevelők feladata, hogy a kisgyermekek beszédkészségének fejlődése érdekében ingerekben gazdag, tiszta nyelvi környezetet kell biztosítani. Hozzá kell segíteni a kisgyermekeket, hogy a gondozás-nevelés minden helyzetében a kommunikációs kedvüket felkeltsék és fenntartsák. Ehhez a legkézenfekvőbb eszközünk a mondókák, az énekek, versek, mesék közvetítése. A kommunikáció fejlődéséhez szükség van a játékos felfedezés, a cselekvéses tanulás lehetőségének megteremtésére, a játék időben a kisgyermeknevelő aktív részvételével. Ebben az elősegítési folyamatban nagy segítség a gyermek egyéni kíváncsisága és ily módon az érdeklődés felhasználása. Ugyanis a kisgyermekek legelső tanulási színterei a természetes élethelyzetek, a gondozás, a játék, a társakkal és a felnőttekkel való együttes tevékenység és beszélgetés.

A beszéd, a kommunikáció segítségével tudják a gondolataikat, vágyaikat érzéseiket másokkal megosztani és később az emberi társadalom részesévé válni. A mozgásfejlődésen túl ez az a terület, mely gyakran kerül összehasonlításra, ha a fejlődésükről van szó. Ennek az oka talán az, hogy eléggé látványos különbségek és eltérések lehetnek ugyanolyan életkorú gyermekeknél. Mivel minden kisgyermek más és más, ezért az efféle egymáshoz mérés általában nem vezet sehová, főleg annak tükrében, hogy a beszédfejlődés igen bonyolult folyamatában rengeteg tényezőt kell figyelembe venni.

**A beszédfejlődés folyamata:**

A beszédfejlődés első lépései az észlelés és a megértés, ha ezeket elsajátította, akkor kezdődhetnek az önkifejezés különböző formái.

Eleinte a gyermek még nem a szavak jelentését érti, csak a környezet és a mimika, gesztus és hangsúly komplexusában tudja értelmezni a hallottakat.

Egy éves korukra maguk kezdeményezik a gesztusjátékokat. Gyakran kell ugyanazt a dalocskát vagy versikét mondani. de ez biztonságérzetet, kiszámíthatóságot ad nekik. Az önbizalmuk is megalapozódik ez által.

A 14 hónapos gyermek követni tud egyszerű utasításokat és néhány szót, hangutánzó szavakat már helyesen használ.

A fejlődési folyamatkövetkező szakaszában /16-17 hó/ robbanásszerűen bővül a szókincsük. Naponta újabb és újabb szavak épülnek be a kommunikációjukba. Nagyon gyakori a mi ez kérdés. Képesek kifejezni kívánságaikat, mondatokat mondanak- egyszerű és bővített mondatokat.

**Cél:**

-A hallási figyelmük fejlesztése.

-A hangok irányába való odafordulás kialakítása.

-A hangsúly, a hanglejtés, a ritmus, a sorrend megfigyeltetése.

-A gyermeke önkifejezési vágyának felkeltése és ébrentartása.

-A hangképzés fejlesztése/ légzés-hangadás/.

-A hangadás és mozgás összekapcsolása.

-A beszédmegértésen túl a szókincs és a fogalmak körének bővítése.

-A folyamatos lehetőség biztosítása az önálló megnyilvánulásokra.

-Zenehallgatása zene és a mozgás összekapcsolása.

-Kialakítani a kommunikációnak azt a hatékony módját, amellyel az együttműködés megalapozható.

-A gyermekeket eljuttatni az általuk elérhető legmagasabb szintre a beszédmegértés és a beszéd területén.

-Elősegíteni a beszédfejlesztéssel a szűkebb-tágabb környezetbe való beilleszkedésüket.

-Minden lehetséges helyzetben és módon a gyermekeket késztetni kell az egymással és a felnőttekkel való kölcsönös kommunikációra a nyelvhelyesség fejlesztésével, az összefüggő beszédkialakításával a rendelkezésünkre álló minden eszköz felhasználásával.

**A beszédfejlődés elősegítéséhez szükséges feladataink:**

- Folyamatosan beszélő emberi környezet

- mondókázás, énekelés, mesélés

- gügyögés mellőzése

- a gesztusok és a nyelv közötti kapcsolat kialakítása/ ha rámutat valamire, akkor ki kell

mondani a tárgy nevét/

-ha van saját szava egy dologra, akkor is a felnőtt helyesen mondja ki a dolog nevét

-korának és érdeklődésének megfelelő könyveket ajánljunk fel

-élőbeszédet halljon, szépen magyarul, a nyelvtan, a ragozás, a személyes névmások

helyes használatával kommunikáljuk felé

-megfelelő artikulációval és gesztusokkal forduljunk a gyermekhez

-mivel a beszédfejlődés és a mozgásfejlődés kéz a kézben jár, ezért minél több mozgásformát tapasztaljon meg

-a nagymozgásos tevékenységek

-lássa a szánkat, használjunk mimikát, nyugodtan gesztikuláljunk

- ki kell alakítani párbeszédet velük

-mellőzzük a cumit, a beszédfejlődés ellen dolgozik

-örülni kell a beszéd próbálkozásuknak- dicséret-pozitív megerősítés

**A feladatok végrehajtáshoz szükséges tárgyi eszközök:**

**-**képes szókártyák

-SzókiMondóka-képes tördeléssel készül mesekönyvek

-bábok/ujj és kézbábok/

-letölthető szókártyák

-Haba legkisebbeknek szóló társasjáték

-Ragaszd és mond-matricákkal a beszédfejlődésért

-Hangot adó játékok-/kulcs, gyufásdoboz, csörgő/-megszólaltatni-hallgatni a hangját-megnevezni-zsákba tenni/2,3db-ot/ egyet szólaltassunk meg, a gyermek keresse ki a zsákból, amelyiket hallotta

-műanyag állatok-felismerése-hangutánzás

-nagy csomagoló papír-test körberajzolása-hiányzó részletek kiegészítése-közben és utána is mondani, mutatni

-súgós játék- találja ki mit súgunk

-Rendrakós játék: állatok-ruhák helyükre- tálba, táskába

-ropi evés-kézhasználat nélkül

-irányhallás-melyik irányból jön a hang

-hangos Kinder tojások.-megtölteni-rázogatni-felismerni

**A feladatok végrehajtásában irányadóként működő alapelvek:**

**-**A gyermeknek szabad választása van a bekapcsolódást illetően, a tartalom megválasztása a gyermek fejlettségéhez, igényihez alkalmazkodik.

-Az életkor szerinti vegyes csoportban minden korcsoport számára biztosított a fejlettségének, érdeklődésének megfelelő nyugodt tevékenységek lehetősége.

-A jól szervezett napirend a lehető leghosszabb időket biztosítja a játékra, ezen belül az alkotó tevékenységekre.

-A csecsemő számára biztonságos és kellemes játéktér kialakítása, amely lehetőséget nyújt az örömteli nagymozgásos játékokra is, amelyek elősegítik beszédfejlődését is.

-Az eszközkínálatában tekintettel vagyunk az egyes gyermekek kompetenciáira, olyan eszközöket kínálunk, amelyeket az adott gyermekek biztonsággal és szívesen használnak.

-A gyermek tevékenységének folyamatos figyelemmel kisérése, személyre szóló megerősítések, melyek jól illeszkednek a gyermek igényihez.

A szakmai program megvalósítása a fent leírt célok és feladatok alkalmazásával és az alapelvek biztosítása mellett a tervezett tevékenységeket felajánlva történik meg. A megvalósítás során figyelembe vesszük az évszakokat és a gyermekek korcsoport szerinti eloszlását is.

**Ősz:**

A természet színei, a pompázó szín kavalkád, az őszi illatok nagy lehetőséget adnak, hogy a kisgyermekeknek sok- sok új információt adjunk. Minden érzékszervünkkel próbálunk, ebben a gyönyörű évszakban hangolódni a természetre./színek, illatok, hangok/. A tervezett tevékenységeinkkel próbálunk természet közeliek lenni a lehetőségeinkhez képest./fás udvar/, mert ezeknek a változatos őszi természeti jelenségeknek számos pozitív hatása van a szervezetükre/gyógyít, ellazít/. Az ősz három hónapjának a termései, a szőlő, az alma, a szilva, a dió, a gesztenye nagy lehetőséget ad az ismeretadásra, a tapasztalás útján történő megismerésre, a beszédfejlesztésre. Ugyanis sok mondókát ismételgetünk spontán és tevékenység közben. „ Alma, alma, de kerek, kóstoljuk meg gyerekek!” „ Ki lakik a dióhéjban?”Az őszi termésekkel nyomdázni is fogunk- gyümölcskosarat készítünk. A szőlővel, a dióval, az almával kapcsolatos mondókákat változatos mozdulatokkal kapcsoljuk össze, így fejlesztve együtt a beszédet és a vele kéz a kézben járó mozgást. A varázslatos szín kavalkádú levelek is a bőség tárházát tárják elénk. A fás udvarunk nagy előny a megvalósítások terén. Ahol gyűjtjük halomba, talicskázzuk, válogatjuk, tanulmányozzuk a leveleket. Egyszerű kereső játékot is tervezünk. A levélkupacba papír süni formákat rejtünk el. A gyerekek pedig megkeresik. Itt az udvaron a sünivel kapcsolatos beszédfejlesztő mondókát ismételgetünk és végezzük a hozzá illő mozdulatokat.

„ Égszakadás, forgószél,/ helyben futás, forgás/

A kis süni nagyon fél./leguggolás, reszketés imitálás/

Fent a fáról levél pottyan/felegyenesedés, karok a fej mellett/

Piros, sárga hullik sorban./ujjak rázogatása/

Így készül a levélrakás/karkörzés/

Kis süninek díszes lakás/háztetőmutatás a fej felett/

Bevackolja szépen magát/leguggolás/

Nem kell neki esőkabát/tapsolás a combon/

A levelekkel alkotó tevékenységeket is tervezünk. Befestjük és lenyomatot –őszi fát alakítunk ki. Kinyomtatott levélformákat színeznek –festenek tempera tollakkal. Wc papír gurigából levélformát alakítunk ki és azzal lenyomatot készítenek. Süni formára kis apró leveleket ragasztanak, amiket az udvaron gyűjtöttek előzőleg.

A másik kis őszi állatka a mókus. Vele kapcsolatosan is mondókás tornázunk. Ezen kívül pedig házi készítésű kis papír báb készítésével tesszük számukra ismertebbé a kedves kis állatot.

.

Az állatok világnapja alkalmából plüss állatbábok mozgatásával, rögtönzött történetekkel ismerkedünk a különböző állatok hangjával, tulajdonságaikkal- fejlesztve ez által a beszédet. Ehhez kapcsolódóan változatos anyagokból közösen építünk vackot az állatkáknak télire, ahova a gyerekek befektethetik és betakargathatják őket. Ezzel az ismeretbővítésen, a beszédfejlesztésen, a szókincsbővítésen túl z állatokról való gondoskodás, törődés csíráját is elültetjük bennük.

**Tél:**

A leghidegebb évszakunk melyben legrövidebbek a nappalok. Ilyenkor alszik a természet. Mint minden évszak ez is információt ad a gyermeknek. A hideg miatt melegen kell öltözködni. Szemléltetve a téli ruhadarabokat: sapka, sál, kesztyű, kabát beszélgethetünk erről a gyermekkel. Rajzolással, színezéssel, ragasztással festéssel gazdagíthatjuk a tevékenységet. Az ünnepnapokat számba véve a bölcsődében a mikulásvárás fontos a gyermekek számára. A mesekönyveken túl színes levelezőlapokon látható a piros ruhás nagyszakállú télapó. A mesék, mondókák, dalocskák teszik várva-várta ezt a gyermekünnepet. A bábozás, mint élményelőadás a kisgyermeknek, paraván mögött mozgó télapó, nyuszi, róka báb elbűvöli őket. A télapó kesztyűje című mesedarabot, örömmel ujjongva nézik a gyerekek. A mindennapi dalok az ünnepekkel kapcsolatosan: Télapó itt van, Itt kopog, ott kopog. Mese: Télapó és az ezüst mackó. Karácsonyra készülődés kapcsán sok kézműves ötlettel foglalkoznak a gyerekek. A szülőkkel közösen mézeskalács díszítéssel hangolódunk az ünnepekre.

Az ünnepek elmúltával a hideg januárban megfigyeljük a kismadarakat az ablakpárkányon. Madáretető készítése papírból hasznos időtöltés, megbeszélve miért van szükség a kismadarak etetésére a téli hidegben. Madáretetés kifüggesztett madáretetőben, magot szórunk bele. Ismeretbővítésre a hideg-meleg váltakozása a szobában meleg van, az udvaron hideg van. Téli meleg ruhák például babaruhák válogatása, téli és nyári kiválasztása, ismertetése. Közben mesélhetünk a mackóról, aki nem akart kabátot felvenni. Szemléletesebbé tudjuk tenni a ruhadarabokkal, ismeretet adva ez által fejlesztve a taktilis érzékelést, bővítve szókincsüket. Februárban már várjuk a tavaszt, és a medvét mikor bújik ki a barlangjából? Mackós mondókák: Mackó-mackó ugorjál körbe. körbe forogjál. Bújj, bújj, medve gyere ki a gyepre. Ismeretbővítésként: a mackók életmódja, téli álom, méz/méhek. Méz, méz méz című dal meghallatása, éneklése. A hónap közepén készülünk a farsangra, mókás bohócok, álarcok például állatálarcok készítése.

***Tavasz:***

A Tavasz az újjászületés évszaka. Ébred a természet, rügyeznek a fák, nyílnak a virágok, csicseregnek a madarak, zümmögnek a méhek virágról virágra szállva. A Nap egyre melegedő sugarai a szabadba csábítják az embereket. Elkezdődnek a tavaszi munkálatok a kertekben.

Mi is a gyermekekkel egyre több időt töltünk a szabadban. Megcsodáljuk az ébredező természet kincseit az udvaron: rügyező fákat, nyíló virágokat, a visszaérkező vándormadarakat, a fákon, köveken napozó bodobácsokat.

A Tavasz sok ünnepet is tartogat a gyermekek számára. Márciusban Nemzeti ünnepünk alkalmából Piros-fehér-zöld zászlókat készítünk, temperafestékkel, a gyerekek vastag szivacs párnával, tempera stifttel beszínezik a zászló sávjait. Hurkapálcikára ragasztjuk a kész alkotásokat. Az ünnephez kötődő mondókákat, dalokat énekelünk, és mozgással fűzzük egybe. „Aki nem lép egyszerre „.„Mennek a katonák, fújják a trombitát! Gyere haza katona, készen van a vacsora!” Március 22.-én van a víz világnapja, ez is alkalom arra, hogy beszélgessünk új témakörben a gyerekekkel, ezzel is bővítve a tudásukat, szókincsüket. Ehhez a neves naphoz is vannak köthető mondókák, versek:” Zelk Zoltán: Halország „Csipp csepp egy csepp öt csepp meg tíz…”

Áprilisban érkezik a Húsvét, az egyik legnagyobb ünnepünk. Nagyon sok lehetőséget adva a kreatív tevékenységekhez, mondókák, versek, mozgással, mutogatással, való kisérésével. A mondókákat körben állva egymás felé fordulva mondjuk, közben mutatjuk a történést.

**”Nyuszi fülét hegyezi,(nyuszi fül utánzása a fej két oldalán)**

**Nagy bajuszát pödöri,(pödrés utánzása)**

**Répát eszik, rop, rop, rop,(összezárt ököllel répaevés)**

**Nagyot ugrik hopp, hopp, hopp.(ugrálás)**

Április 22. A Föld világnapja, felhívás a Föld természeti környezetének megóvására. Ennek keretében a gyerekekkel beszélgetünk a szintjüknek megfelelő környezet megóvásról pld:

- újrahasznosítás

- szemét helye a kukában

- hulladékszelektálás

Az udvaron virágládákba, virágpalántákat ültetünk, mondókákkal összekapcsolva.- „Én kis kertet kerteltem…” A virágokat gondozzuk, öntözzük az udvari élet alkalmával.

Május első vasárnapja az Édesanyák napja. Ez alkalomból a gyerekekkel készülünk kis sajátkezű meglepetéssel. Anyák napi verseket énekelünk. „Orgona ága, barackfa virága…” Anyukám, anyukám, találd ki, hogy az én nagy kincsem ugyan ki?” A hónap végén minden évben megrendezésre kerül a gyermeknap, a gyerekek nagy örömére. Családi rendezvényre készülünk sok meglepetéssel, az udvaron várjuk a családokat: ugráló vár, horgászat meglepetéssel, célba dobás, vendég gyerekek előadása: bábozás, mazsorett, lovas kocsizás, traktor, lufi bohóc, csillám tetoválás. A gyerekek számára ez a program mindig nagy élmény.

Tavaszhoz kötődő verseket, mondókákat a gyerekekkel kézen fogva körben sétálva ismételgetjük.

**Nyár:**

A kisgyermek beszéde a környezetében élő emberekkel való állandó kapcsolatban, a kommunikációs formák gyakorlása során alakul ki. Egy és két éves kor között a szituatív beszéd megértéssel boldogul a kisgyermek, azaz a beszédhez járuló gesztusok, mimika és a ráutaló magatartás, mind a beszédmegértést segíti. Az utánzási készség, ami a beszédtanulás alapja, ebben az időszakban a legerőteljesebb. Ezt az adottságot lehet kihasználni a mondókák, dalok, versikék együttmondásával, elmutogatásával. Mindezek célja az élménynyújtás, a gyermektől nem elvárt a dalok, mondókák megtanulása.

A megkésett beszédfejlődésű gyermeknek fokozottabb figyelemre van szüksége, mint társainak, esetenként szakember segítségére. Nagyon fontos a gyermek megerősítése, a félénk, bátortalan gyermek biztatása a különböző tevékenységek során. Az alkotó tevékenységek változatosak, melyek a gyermek érdeklődéséhez igazodnak, az eszközkészlet bőséges./különböző papírok, zsírkréták, gyurma, festék, homok, ragasztó, termések, nyomdák./ Nem hagyományos anyagok: műanyag kupak, szívószál, WC-papír guriga, dobozok… stb.

A tevékenységeket évszakokhoz, ünnepekhez kötjük, ezeknek megfelelő mondókák, dalok, mesék, zenehallgatás kíséretében, melyek segítik az anyanyelv elsajátítását. Mesehallgatás során bővül a szókincsük, fejlődik a beszédkészségük. Az ábrázolás fontos területe a mintázás, ahol térben formákkal „dolgozunk”. Ennek a tevékenységnek teret engedünk a csoportszobában és a szabadban egyaránt. Gyúrunk, sodrunk, dagasztunk gyurmával, só-liszt gyurmával, homokkal, sütemény tésztával.

Nagyon fontos, hogy a gyermekek természetes mozgásigénye minél több formában kielégüljön, itt szintén szerepet kapnak a mozgásos mondókák, énekek, állatok, járművek mozgásának és hangjának utánzása.

*Forrás:*

- [szokimondoka.hu](http://szokimondoka.hu/)

- [pirospont.net](http://pirospont.net/) A megkésett és akadályozott beszédfejlődés

- [okosjáték. hu](http://xn--okosjtk-lwa7e.hu/) Beszédfejlesztő játékok 2 éveseknek.

- [nembeszél. hu](http://xn--nembeszl-h1a.hu/)

- Gyermekek napközbeni ellátásához illeszkedő standard

**Tavaszi - őszi napirend**

6.00-8.00 A gyermekek kézmosást követően érkeznek. Szabad játék a szobában.

8.00-8.20 Reggeli. Az étkezést befejező gyermekek számára szabd játék tevékenység.

8.20-9.00 Szabad játék biztosítása felügyelettel.

9.00-9.30 Fürdőszobai gondozás. Szabad játék.

9.30-9.40 Tízórai.

9.40-11.10 Levegőzésre alkalmas idő esetén gondozási sorrendben, készülődés az

udvarra vagy a teraszra. Szükség szerint fürdőszoba használat, öltözködés.

Szabad játék az udvaron vagy a teraszon. A kisgyermeknevelő által tervezett

tevékenység felkínálása, kezdeményezése.

11.10-11.40 Udvarról bejövetel, vetkőzés, fürdőszobai gondozás, szabad játék.

11.40-12.10 Ebéd.

12.10-14.40 Alvás, pihenés, csendes játék.

14.40-15.00 Ébredési sorrendben fürdőszobai gondozás. Szabad játék a szobában.

15.00-15.20 Uzsonna, az étkezést befejező gyerekeknek szabad játék a szobában.

15.20-17.00 Folyamatos hazamenetel. Szabad játék a szobában, vagy a teraszon.

**Téli napirend**

6.00-8.00 Érkezés, felügyelet biztosítása a szobában.

8.00-8.30 Reggeli, játékfelügyelet.

8.30-8.55 Fürdőszobai gondozás.

8.55-9.30 Szabad játékfelügyelet a szobában, tervezett tevékenység.

9.30-9.45 Tízórai.

9.45-10.15 Levegőzésre alkalmas idő esetén készülődés az udvarra vagy a teraszra,

gondozási sorrendben.

10.15.-10.40 Játékfelügyelet az udvaron, vagy a teraszon.

10.40-11.10 Udvarról bejövetel, vetkőzés, fürdőszobai gondozás. Szabad játék

felügyelet a szobában.

11.10-11.30 Játkfelügyelet.

11.30-12.00 Ebéd

12.00-14.30 Alvás, pihenés, csendes játék.

14.30-15.00 Ébredési sorrendben szükség szerinti gondozás a fürdőszobában,

szabad játékfelügyelet a szobában.

15.00-15.20 Uzsonna, játékfelügyelet az étkezést befejező gyermekek számára.

15.20-17.00 Játék a szobában, a szülők érkezését követően hazaadás.

**Nyári napirend**

6:00-tól: Érkezés, játék

8:00-8:30: reggeli, játék

8:30-8:50: játék

8:50-tól: játék, gondozás, udvarra menetel

9:30-9:40: tízórai, játék

10.30-tól: vetkőzés, gondozás, játék

11:30-tól: ebéd, hazamenetel

14:20-tól: ébredési sorrendben gondozás

15.00-tól: uzsonna, játék

15:20-tól: hazamenetel, játék az udvaron.

*Összeállította: Maléth Tünde kisgyermeknevelő*

***Alapellátáson túli családtámogató szolgáltatások:***

Az intézmény alapszolgáltatása a bölcsődei ellátás biztosítása mellett, szabad kapacitás függvényében a kisgyermekek és családjaik számára családtámogató szolgáltatásokat szervezhet.

Intézményünk a bölcsőde nyitvatartási idejében heti rendszerességgel pénteken 9.30-10.30. időszakban a tornaszobában ad otthont, a helyi Pedagógiai Szakszolgálat Játszócsoportjának, melynek foglalkozásain a városban élő kisgyermekes családok ingyenesen vehetnek részt. A foglalkozásokat a szolgálat gyógypedagógusai vezetik, a tárgyi feltételeket intézményünk biztosítja.

***Bölcsődei dokumentáció:***

A bölcsődei nevelés a kisgyermekek megfigyelésére épül. A kisgyermeknevelő megfigyelésének tapasztalatait írásban rögzíti. A kisgyermekekről vezetett szakmai dokumentáció az alapja a gyermek egyéni szükségleteihez, fejlettségéhez igazodó tervezett, tudatos gondozó-nevelő munkának.

A dokumentációvezetésének szempontjai:

* tárgyszerűség (objektivitás), a minősítések kerülése,
* hitelesség, tényszerűség,
* rendszeresség, a folyamatos megfigyelések tapasztalatainak rögzítése,
* szakszerűség, pontos fogalomhasználat,
* célszerűség, milyen módszereket, hogyan alkalmazott a kisgyermeknevelő, rendezettség.

Alapvető szabály az adattakarékosság, a biztonságos tárolás, a hozzáférés korlátozása. A dokumentáció vezetésénél és őrzésénél a személyiségi jogokat, valamint az adatvédelmi szabályokat a legmesszebbmenőkig figyelembe kell venni.

*A kisgyermeknevelők által vezetett dokumentáció:*

* csoportnapló,
* a bölcsődei ellátásban részesülő gyermek fejlődési dokumentációja,
* bölcsődei törzslap: a gyermek személyes adatainak, egészségi állapotának rögzítésére szolgáló dokumentum, bölcsődei távolmaradás, rendkívüli esemény, egyéni beszélgetések feljegyzése, percentil tábla,
* fejlődési napló: családlátogatási feljegyzés, beszoktatási összefoglaló, fejlődési összefoglaló negyed évente (1 éves korig havonta),
* családi füzet,
* napi jelenléti kimutatás.

*A bölcsőde vezető által vezetett dokumentáció:*

* jelentkezési lap,
* a bölcsődei gyermekfejlődési dokumentációban a bölcsődei adaptáció megkezdése előtt személyes adatok, a gyermekkel kapcsolatos fontos információk (allergia, gyógyszerérzékenység, tartós betegség) rögzítése, anamnézis felvétele,
* intézményi megállapodás,
* szülői nyilatkozatok,
* jövedelemnyilatkozat a személyi térítési díj megállapításához (5. melléklet a 328/2011. (XII. 29.) Korm. rendelethez),
* felvételi könyv,
* számítógépes adatnyilvántartás,
* nyilvántartás a bölcsődei ellátásban részesülő személyekről,
* megállapodás gyermekétkeztetéshez,
* nyilatkozat az ingyenes bölcsődei gyermekétkeztetés igénybevételéhez (6. melléklet a 328/2011. (XII.29.) Korm. rendelethez) és igazolások,
* a gyermekétkeztetésétkeztetés igénybevételének dokumentálása,
* a térítési díj dokumentálása (1. melléklet a 328/2011. (XII. 29.) Korm. rendelethez),
* étkeztetés adatainak havi összesítése,
* adatszolgáltatás az étkeztetést igénybe vevőkről az EPER rendszerben,
* éves statisztika a KSH rendszerben,
* dolgozók jelenléti kimutatása,
* dolgozók távollétének kimutatása, szabadságnyilvántartás, éves szabadságterv,
* havi műszakbeosztás,
* adatszolgáltatás helyettesítési pótlék számításához,
* egészségügyi nyilatkozat,
* nyilvántartás a dolgozók egészségi alkalmasságáról,
* éves továbbképzési terv,
* dolgozók továbbképzési kötelezettségének nyilvántartása,
* adatszolgáltatás a működési nyilvántartónak,
* belső szabályzatok készítése (iratkezelési szabályzat, gyakornoki szabályzat, munkaruha juttatási szabályzat, szabályzat nem dohányzó dolgozók szabadnapjáról, játszótéri játékok ellenőrzési és karbantartási naplója, hőség- és UV riadó idejére vonatkozó intézkedési terv, takarítási terv, intézkedési terv járványügyi megelőző tevékenységekről, Érdekképviseleti Fórum működési szabályzata) és felülvizsgálata,
* beszoktatási terv,
* Szakmai program készítése, felülvizsgálata,
* Házirend készítése és felülvizsgálata,
* éves munkaterv,
* szakmai beszámolók,
* beruházásai javaslatok,
* eszköznyilvántartás (leltár, selejt),
* tájékoztató anyagok készítése,
* jegyzőkönyvek vezetése (szülői értekezletről, munkaértekezletről, korai fejlesztést, gondozást igénylő és SNI gyermekek beilleszkedéséről, gyermekbalesetekről).

1. ***AZ ELLÁTÁS IGÉNYBEVÉTELÉNEK MÓDJA***

**A bölcsődei ellátás igénybevétele önkéntes,** az ellátást igénylő/kérelmező szülője/törvényes képviselője kérelmére történik.

A gyermek bölcsődébe történő felvételét a szülő hozzájárulásával kezdeményezheti a területi védőnő, a házi gyermekorvos, a szociális illetve családgondozó, a gyermekjóléti szolgálat továbbá a gyámhatóság.

Csongrád Város Önkormányzata Képviselő-testülete „A személyes gondoskodást nyújtó gyermekvédelmi alapellátások formáiról, azok igénybevételéről és fizetendő térítési díjakról” szóló többször módosított 15/2015.(VI. 19.) önkormányzati rendelete 4. §- a alapján: „A személyes gondoskodás formáinak igénybevételére irányuló kérelmet Bölcsődei ellátás esetén a Dr. Szarka Ödön Egyesített Egészségügyi és Szociális Intézmény vagy az általa megbízott személynél lehet előterjeszteni”

**A bölcsődébe való jelentkezést a szülő/törvényes képviselő személyesen, telefonon, vagy emailben jelezheti a bölcsőde vezetőjének.** A bölcsődébe való jelentkezés egész évben folyamatos.

**A bölcsőde vezető a szülővel történő személyes elbeszélgetést követően** **jelentkezési lapot tölt ki,** melyen rögzíti a gyermek és a szülő/törvényes képviselő adatait, továbbá hogy az ellátást mely időponttól igénylik.

**A jelentkezéshez szükséges dokumentumok:**

* jelentkezési lap,
* gyermek TAJ kártyája, lakcímkártyája,
* a szülő/törvényes képviselő személyi okmányai (személyi igazolvány, lakcímkártya).

**A bölcsődei felvételi kérelmet a bölcsőde vezetője saját hatáskörben bírálja** el az üres férőhelyek függvényében, figyelembe véve az ellátás iránti igény sürgősségét, a speciális ellátási igényeket.

**A gyermek bölcsődébe történő felvételéről a bölcsőde vezető a szülő kérésének megfelelően telefonon vagy írásban értesíti a kérelmező szülőjét/törvényes képviselőjét.** Az ellátás igénybevételének elutasítása esetén a kérelmező szülőjét/törvényes képviselőjét az intézményvezető írásban értesíti.

A gyermekjóléti alapellátások **igénybevételének megkezdése előtt** az intézményvezető a kérelmező szülőjével/törvényes képviselőjével írásban **megállapodást köt. A bölcsőde vezető tájékoztatja** a szülőt/törvényes képviselőt a házirendről, a beszoktatás módjáról, az intézmény által nyújtott szolgáltatásokról, a fizetendő térítési díj összegéről és az étkezési térítési díj csökkentése érdekében igénybe vehető támogatások formáiról, a panaszkezelés módjáról.

**A megállapodás tartalmazza:**

1. az ellátás kezdetének időpontját,
2. az intézményi ellátás időtartamát,
3. a gyermek számára nyújtott szolgáltatások és ellátások tartalmát, módját,
4. a térítési díj megállapítására és megfizetésére vonatkozó szabályokat,
5. az ellátás megszüntetésének módját,
6. a gyermek és törvényes képviselője személyazonosító adatait
7. az ellátásra jogosult gyermek törvényes képviselője nyilatkozatát a Gyvt. 33. § (2) bekezdésében meghatározott tájékoztatás megtörténtéről.

**A felvételhez szükséges dokumentumok:**

* szülő/törvényes képviselő személyi okmányai (személyi igazolvány, lakcímkártya),
* a gyermek személyi okmányai és TAJ kártyája,
* munkáltatói igazolás a szülők munkavégzéséről,
* a szülő nyilatkozata arról, hogy a gyermek egészséges,
* a gyermek oltási könyve,
* diétás étkezési igény esetén szakorvosi igazolás, javaslat,
* rendszeres gyermekvédelmi kedvezményben részesülők esetén az arról szóló határozat.

1. ***A GYERMEKJÓLÉTI SZOLGÁLTATÓ INTÉZMÉNY SZOLGÁLTATÁSÁRÓL SZÓLÓ TÁJÉKOZTATÁS HELYI MÓDJA***

A bölcsőde szakmai programja, házirendje, az Érdekképviselti Fórum működési szabályzata, a heti étlap a gyermeköltöző hirdető tábláján kifüggesztésre kerül. Szabályzataink elérhetőek elektronikus formában az intézmény honlapján.

Szervezett, aktuális programjainkról a faliújságon, valamint a bölcsődei facebook csoportokban adunk tájékoztatást.

A bölcsőde működését érintő változásokról a faliújságon, a bölcsődei facebook csoportokban és az intézményi honlapon tájékoztatjuk a szülőket.

* **Házirend:** A házirendbe foglalt előírások célja biztosítani bölcsődei gondozás-nevelés törvényes és zavartalan működését.

Tartalma:

* Az intézmény adatai
* A bölcsőde nyitva tartása, a gyermekek, fogadásának és elvitelének szabályai
* A gyermekek által a bölcsődébe hozott dolgok tárolási szabályai
* A gyermekek egészségi állapotára vonatkozó szabályok, a gyermekek egészségvédelme
* A távolmaradás jelzésének formái
* A térítési díj befizetésének rendje
* Az étkezés lemondásának feltételei
* A szülők és kisgyermeknevelők kapcsolattartásának formái
* A bölcsődei felvétel rendje
* Érdekképviseleti Fórum működése
* **Intézményi weboldal:** [www.csongradrendelo.hu](http://www.csongradrendelo.hu) *(Gyermekjóléti alapszolgáltatás)*
* **Fenntartói weboldal:** [www.csongrad.hu](http://www.csongrad.hu)

1. ***AZ IGÉNYBE VEVŐK ÉS A SZEMÉLYES GONDOSKODÁST VÉGZŐ SZEMÉLYEK – KISGYERMEKNEVELŐK, BÖLCSŐDEI DAJKÁK - JOGAINAK VÉDELMÉVEL KAPCSOLATOS SZABÁLYOK***

A bölcsődei ellátásban részesülő gyermekek jogainak védelme a **Gyermekjogi Egyezményben foglaltakon alapul.** (Gyermeki Jogi Egyezmény, a Gyermek jogairól szóló, New Yorkban, 1989. november 20-án kelt Egyezmény kihirdetéséről szóló 1991. évi LXIV. törvény)

Hangsúlyt fektetünk a szülők, törvényes képviselők és a bölcsődei dolgozók állampolgári és alkotmányos jogaira, **a „Szociális Munka Etikai Kódexe” iránymutatásai alapján**.

**A bölcsőde Érdekképviseleti Fórumot működtet**, melynek célja hogy a gyermekek érdekeit szem előtt tartva a törvényes képviselők, az intézmény és a fenntartó képviselői együttműködjenek a bölcsődei ellátással kapcsolatban felmerülő panasz, probléma esetén. Az Érdekképviseleti Fórum működését „A gyermekek védelméről és a gyámügyi igazgatásról” szóló 1997. évi. XXXI. törvény 35-36.§-a szabályozza.

Az ellátást igénybe vevő **gyermeknek joga van**:

* a szolgáltatásokat teljes körűen igénybe venni, egyéni bánásmódban részesülni,
* minden fontos kérdésben a tájékoztatáshoz, adatai védelméhez, a nyilvántartásba, dokumentumokba való betekintéshez,
* személyes adatai védelméhez, magánéletével kapcsolatos titokvédelemhez,
* segítséget kapjon a saját családjában történő nevelkedéséhez, személyiségének kibontakoztatásához, a fejlődését veszélyeztető helyzet elhárításához, a társadalomba való beilleszkedéséhez, valamint önálló életvitelének megteremtéséhez,
* amennyiben hátrányos helyzetű vagy halmozottan hátrányos helyzetű fokozott segítséget kapjon a fejlődését hátráltató körülmények leküzdéséhez és esélyeinek növeléséhez,
* fogyatékosság, tartós betegség esetén a fejlődését és személyisége kibontakozását segítő különleges ellátásban részesüljön,
* a fejlődésére ártalmas környezeti és társadalmi hatások, valamint az egészségére káros szerek ellen védelemben részesüljön,
* emberi méltóságát tiszteletben tartsák, a bántalmazással – fizikai, szexuális vagy lelki erőszakkal –, az elhanyagolással és az információs ártalommal szemben védelemben részesüljön, ne vessék alá kínzásnak, testi fenyítésnek és más kegyetlen, embertelen vagy megalázó büntetésnek, illetve bánásmódnak,
* a hátrányos megkülönböztetés minden formájától mentes nevelésben-gondozásban részesüljön.

A **szülő joga és kötelessége** hogy:

- személyét megbecsüljék, emberi méltóságát, személyiségi jogait tiszteletben tartsák,

- gyermekét családban gondozza, nevelje és a gyermeke testi, értelmi, érzelmi és erkölcsi fejlődéséhez szükséges feltételeket – különösen a lakhatást, étkezést, ruházattal való ellátást –, valamint az oktatásához és az egészségügyi ellátásához való hozzájutást biztosítsa,

- gyermeke jogainak érvényesítése érdekében a szükséges intézkedéseket megtegye,

- a gyermeke nevelkedését segítő ellátásokról tájékoztatást, neveléséhez segítséget kapjon,

- megválassza azt az intézményt, melyre gyermeke nevelését-gondozását bízza,

- megismerhesse a gyermekcsoportok életét,

- megismerje a bölcsőde nevelési-gondozási elveit,

- véleményt mondjon, illetve javaslatot tegyen a bölcsőde működésével kapcsolatban, az ellátásra vonatkozó szülői elégedettségi kérdőíven kifejtse véleményét, javaslataival segítse a színvonalas ellátás biztosítását,

- megismerje saját gyermeke ellátásával kapcsolatos dokumentumokat,

- tájékoztatást, tanácsot kérjen a bölcsődében dolgozó szakemberektől,

*-* a gyermeke ellátásában közreműködő személyekkel és szervekkel, továbbá a hatóságokkal együttműködjön,

- a Házirendben foglaltakat betartsa.

**A bölcsődei dolgozók jogainak védelme:**

* az intézmény biztosítja, hogy a dolgozók számára az egészséges és biztonságos munkavégzéshez szükséges törvényi előírásoknak megfelelő munkafeltételeket,
* a munkáltató az egészségvédelemmel, balesetvédelemmel és munkavédelemmel kapcsolatos szabályokat alkalmazva biztosítja a biztonságos munkavégzés feltételeit,
* az újonnan belépő dolgozókat tájékoztatja az intézmény szervezeti felépítéséről a munkavégzéssel kapcsolatos ismeretekről, az őket megillető jogokról és kötelezettségekről,
* a dolgozók munkakörének megnevezése és fizetési osztályba sorolása a 257/2000. (XII.26.) Kormányrendelet alapján történik,
* a kisgyermeknevelőt megilleti munkájával kapcsolatban az a jog, hogy hozzájusson a szükséges információkhoz, segítséget kapjon szakmai tudása gyarapításához,
* a bölcsődei dolgozót megilleti az a jog, hogy személyét megbecsüljék, tevékenységét – amennyiben megfelelő színvonalú - elismerjék,
* munkája során védelemre jogosult a vele szembeni jogsértő vagy etikátlan bánásmóddal szemben,
* a bölcsődei dolgozót megilleti emberi méltósága és személyiségi jogai tiszteletben tartása,
* munkája során a gyermekek érdekeit tarja elsődlegesnek, de ez nem sértheti egyéni, magánéleti, állampolgári érdekeit, jogait,
* a kisgyermeknevelőt megilleti az a jog, hogy a csoportjába járó gyermekek szüleivel rendszeres kapcsolatban legyen,
* a vele szemben felmerült panasz esetén meghallgassák,
* joga van véleménye kinyilvánítására, a dolgozói elégedettségi kérdőív kitöltésével javaslatot tegyen a dolgozók közötti együttműködés erősítésére, hatékonyság növelésére.

**A bölcsődei dolgozó kötelessége**:

* munkahelyén munkaköri feladatának ellátására képes állapotban, a munkáltató által biztosított munkaruhában jelenjen meg,
* a munkaköri leírásnak és vezetői utasításoknak megfelelően, önállóan, szakmai kompetenciahatárait betartva végezze feladatait,
* a kisgyermeknevelő a bölcsődei nevelés-gondozás során tevékenységét a gyermeki és szülői jogok és kötelességek figyelembe vételével végezze, a birtokába jutott információt ennek megfelelően kezelje,
* elvárás a felkészült és lelkiismeretes munkavégzés, a szülőkkel való jó kapcsolatra, partneri együttműködésre törekvés, a gyermeki jogok érvényesülésének biztosítása, valamint a szakmai és adatvédelmi szabályok betartása,
* szakmai ismereteit megújítsa, bővítse,
* magatartásával és szakmai tudásával védje hivatása és munkahelye jó hírnevét.

A bölcsődében dolgozó minden munkatárs az ellátásban részesülő gyermekek érdekeit tartja elsődlegesnek, jogaikat tiszteletben tartva. Az esetlegesen felmerülő panaszok minden esteben kivizsgálásra kerülnek, szem előtt tartva az ellátás minőségének megtartását, az ellátást igénybe vevők, a szülők/törvényes képviselők elégedettségét.

**A szülő/törvényes képviselő a bölcsődei ellátással kapcsolatban felmerülő panasz, probléma esetén fordulhat:**

* a bölcsőde vezetőhöz,
* az intézményvezetőhöz,
* Csongrád város polgármesteréhez.

**Az ellátást érintő kifogások orvoslása érdekében**, a gyermeki jogok sérelme, az intézmény dolgozói kötelezettségszegése esetén, továbbá iratbetekintés megtagadása esetén:

* az Érdekképviseleti Fórumhoz.

Az Érdekképviseleti fórum választott tagjainak neve és elérhetősége a bölcsőde faliújságján kifüggesztésre került.

**A gyermekjogi képviselő neve:** Illésné Áncsán Aranka

Elérhetőségei:

* Telefon: +36 20 489 9538
* E-mail: [aranka.illesne@ijsz.bm.gov.hu](mailto:aranka.illesne@ijsz.bm.gov.hu)

A gyermekjogi képviselő ellátja a gyermekvédelmi gondoskodásban részesülő gyermek e törvényben meghatározott jogainak védelmét, és segíti a gyermeket jogai megismerésében és érvényesítésében, valamint kötelességei megismerésében és teljesítésében. A gyermekjogi képviselő kiemelt figyelmet fordít a különleges vagy speciális ellátást igénylő gyermek védelmére.

1. ***A SZOLGÁLTATÁST NYÚJTÓK FOLYAMATOS SZAKMAI FELKÉSZÜLTSÉGE BIZTOSÍTÁSÁNAK MÓDJA, FORMÁI***

***Önképzés***

Kisgyermeknevelőink motiváltak szakmai ismereteik gyarapítására. **Céljuk, a magas színvonalú szakmai munkavégzés megvalósítása.**

Szakmai fejlődésük érdekében a továbbképzési tervben rögzítetteken felül, **érdeklődési körüknek megfelelő online képzéseken vesznek részt,** továbbá a Magyar Bölcsődék Egyesülete honlapján hozzáférhető szakmai anyagok nyomon követésével törekszenek ismereteik folyamatos szinten tartására, bővítésére, melyhez intézményünk internet használati lehetőséget biztosít. Megszerzett szakmai ismereteik átadására **házi továbbképzése**k keretében kerül sor.

A kisgyermeknevelők szakmai fejlődésének támogatása érdekében egymás **gondozási-nevelési tevékenységét megfigyelik,** és tapasztalataikat írásban rögzítik. A felmerülő hiányosságok átbeszélését követően, megoldási javaslatokat tesznek, a jó gyakorlatokat átveszik, megtartják, alkalmazzák.

***Szakmai továbbképzés***

A kisgyermeknevelők „A személyes gondoskodást végző személyek továbbképzéséről és a szociális szakvizsgáról” szóló 9/2000. (VIII. 4.) SZCSM rendelet rendelkezései alapján folyamatos szakmai továbbképzésben kötelesek részt venni. A 4 éves továbbképzési időszak tartalma alatt minősített kötelező, munkakörhöz kötött és választható **továbbképzéseken** – szakmai tanfolyam, szakmai személyiségfejlesztő foglalkozás, szakmai tanácskozás, szakmai műhely, szakmai e-learning, szakmai blended-learning, szakmai terepgyakorlati továbbképzés - **vesznek részt, a bölcsőde vezetője által készített továbbképzési tervben rögzítettek szerint, lehetőséget biztosítva a kisgyermeknevelők érdeklődési körének megfelelő képzés kiválasztására.**

**A bölcsőde vezetője** a vezetői megbízással rendelkező szociális szolgáltatást nyújtó személyek vezetőképzéséről szóló 25/2017. (X. 18.) EMMI rendelet alapján **4 évenként megújító vezető képzésen köteles részt venni.**

**A bölcsődei dajkák** a Magyar Bölcsődék Egyesülete szervezésében a 20/2017. (IX. 18.) EMMI rendeletben szabályozott hatósági képzést, **bölcsődei dajka tanfolyamot sikeresen teljesítették.**

***Önellenőrzés***

A kisgyermeknevelők önértékelésének eszköze a kisgyermekekről vezetett **szakmai dokumentáció**.

***Belső ellenőrzés***

A kisgyermeknevelők szakmai munkájának ellenőrzését az éves munkatervben rögzített ellenőrzési terv szerint a bölcsőde vezető végzi. Az ellenőrzések tapasztalatairól, javaslatairól írásban ad tájékoztatást a kisgyermeknevelők részére.

**A kisgyermekekről vezetett szakmai dokumentáció ellenőrzése** A kisgyermekekről vezetett szakmai dokumentáció vezetéséről szóló módszertani útmutató alapelvei mentén történik.

**A nevelés-gondozás tevékenységterületeinek ellenőrzése** a Gyermekek napközbeni ellátásához illeszkedő standard minőségi minimumkövetelményei alapján kerül értékelésre.

1. ***A SZAKMAI PROGRAM ELLENŐRZÉSE***

A szakmai program **jóváhagyása a fenntartó feladata** és kompetenciája.

Csongrád Városi Önkormányzat Képviselő-testülete **Egészségügyi és Szociális** Bizottsága átruházott hatáskörben jár el a Dr. Szarka Ödön Egyesített Egészségügyi és Szociális Intézmény keretében működő bölcsődék **szakmai programjának jóváhagyása, szakmai munkájának évenkénti ellenőrzése és szakmai program végrehajtása vonatkozásában.**

A szakmai program **végrehajtásának ellenőrzése a bölcsődevezető feladata.**

A szakmai program **ellenőrzése a Magyar Bölcsődék Egyesülete, mint módszertani szervezet és a Csongrád-Csanád Vármegyei Kormányhivatal kompetenciája.**

1. ***JOGSZABÁLYI HÁTTÉR, FELHASZNÁLT IRODALOM:***

### *A szakmai program és szakmai működtetés jogszabályi háttere:*

* „ A gyermekek védelméről és a gyámügyi igazgatásról” szóló 1997. évi XXXI. törvény
* „ A személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről” szóló 15/1998. (IV. 30) NM rendelet
* „A szociális, gyermekjóléti és gyermekvédelmi szolgáltatók, intézmények és hálózatok hatósági nyilvántartásáról és ellenőrzéséről” szóló 369/2013. (X.24.) Korm. rendelet
* 235/1997 (XII. 17.) Kormányrendelet a gyámhatóságok, a területi gyermekvédelmi szakszolgálatok, a gyermekjóléti szolgálatok és a személyes gondoskodást nyújtó szervek és személyek által kezelt személyes adatokról
* 328/2011. (XII.29.) Korm. rendelet a személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról
* „A személyes gondoskodást nyújtó gyermekvédelmi alapellátások formáiról, azok igénybevételéről és fizetendő térítési díjakról” szóló többször módosított 15/2015. (VI.19.) Önkormányzati rendelet
* 9/2000. (VIII. 4.) SzCsM rendelet a személyes gondoskodást végző személyek továbbképzéséről és a szociális szakvizsgáról
* 25/2017. (X. 18.) EMMI rendelet a vezetői megbízással rendelkező szociális szolgáltatást nyújtó személyek vezetőképzéséről
* 8/2000. (VIII. 4.) SZCSM rendelet a személyes gondoskodást végző személyek adatainak működési nyilvántartásáról.

*Felhasznált irodalom, forrás:*

* A bölcsődei nevelés-gondozás országos alapprogramja 3. bővített kiadás (Magyar Bölcsődék Egyesülete 2023.)
* Módszertani útmutató a kisgyermekekről vezetett szakmai dokumentáció vezetéséről 2019.
* Gyermekek napközbeni ellátásához illeszkedő standard bölcsődei ellátást nyújtó intézmények (Családbarát Ország 2021.)

Csongrád, 2024. augusztus 21.

Márténé Papp Klára Tóth Irén

bölcsőde vezető intézményvezető

Ezen Szakmai Programot, mint a Dr. Szarka Ödön Egyesített Egészségügyi és Szociális Intézmény fenntartója, Csongrád Városi Önkormányzat Egészségügyi és Szociális Bizottság ……/2024. (………….) határozata értelmében jóváhagyom.

Csongrád, 2024.

Bedő Tamás

polgármester